Реоманнисол – medu.uz – Дорилар ҳақида маълумотлар ўзбек тилида\nHome Йўриқномалар Реоманнисол\nПрепаратнинг савдо номи: Реоманнисол®\nТаъсир этувчи моддалар (ХПН): маннитол, кахрабо кислотаси, кальций хлориди, калий хлориди, магний хлориди, натрий хлориди, натрий гидрокарбонати\nМаннитол – 5,0 г, кахрабо кислотаси- 0,291 г, кальций хлориди – 0,0082 г, калий хлориди – 0,03 г, магний хлориди – 0,015 г, натрий хлориди – 0,62 г, натрий гидрокарбонати – 0,515 г, инъекция учун сув 100 мл л гача.\nАнтигипоксик, антиоксидант, реологик, шокка қарши, дезинтоксикацион, диуретик таъсирига эга мажмуавий препаратдир. Асосий фармакологик фаол моддаси натрий сукцинати ва маннитол ҳисобланади.\nНатрий сукцинати – Кребс циклини табиий метаболити бўлиб, тўқималарда кислороднинг парциал босими пасайганда, НАД – га боғлиқ субстратларнинг оксидланиши тўхтаганида кислороднинг порциал босими пасайганда тўқималарда оксидланиш ҳусусиятига эга. Қаҳрабо кислотасининг фосфорланиш тезлиги НАД – га боғлиқ субстратларга нисбатан ахамиятли даражада юқори эканлигини эътиборга олиб, вақт бирлигида қаҳрабо кислотасининг ҳисобига АТФ кўпроқ синтезланади.\nМаннитол – осмотик диуретик ва антигипоксантдир. Маннитол плазмадаги осмотик босимни ва кейинчалик каналчани реабсорбциясиз фильтрациясини ошиши ҳисобига каналчаларда сув тутилишига ва сийдик хажмини ошишига олиб келади. Натрий сукцинатини антиоксидант таъсирини кучайтиради.\nНатрий хлориди – регидратацион таъсирни намоён қилади, турли патологик ҳолатлардаги натрий ва хлор ионлари танқислиги ўрнини тўлдиради.\nКальций хлориди – кальций ионлари танқислиги ўрнини тўлдиради. Кальций ионлари нерв импульсларини ўтказувчанлигини, скелет ва силлиқ мушак қисқаришини, миокард фаолиятида, суяк тўқимасини шаклланишида, қон ивиш жараёнида зарур. Ҳужайра ва қон-томир деворларини ўтказувчанлигини пасайтиради, яллиғланиш реакцияларини ривожланишини олдини олади, организмни инфекцияларга чидамлилигини оширади.\nМагний хлориди – магний ионларини танқислиги ўрнини тўлдиради, кальцийнинг физиологик антагонисти ҳисобланади, кўпчилик моддалар алмашинуви реакциялари шу жумладан, энергия ажралиб чиқиши ва синтези билан боғлиқ метаболик кофактори ҳисобланади, катехоламинларни синтезини камайтиради, Na+-K+АТФазани фаолиятинини бошқаради.\nКалий хлориди – сув-электролит мувозанатини тиклайди. Манфий хроно- ва батмотроп, юқори дозаларда – манфий ино- ва дормотроп, ва ўртача диуретик таъсир кўрсатади. Нерв импульсларини ўтказиш жараёнларида қатнашади. Ацетилхолин миқдорини оширади ва вегетатив нерв тизимининг симпатик қисмини қўзғалишини оширади. Мушак дистрофиясида, миастенияда скелет мушакларининг қисқаришини яхшилайди.\nРеоманнисол® препарати қон томирга юборилганида Кребс циклида оксидланиш жараёнларининг сусайиш даражасини пасайтиради, ҳужайраларнинг ичида макроэргик бирикмалар – АТФ, креатинфосфатни тўпланишини оширади, ферментларнинг антиоксидант тизимини фаоллаштиради ва липидларни эркин радикаллар томонидан пероксидли оксидланишини полифункционал ингибитори ҳисобланади, паст зичликдаги липопротеидлар билан ўзаро таъсирлашиб, уларни эркин радикаллар томонидан оксидланишига нисбатан резистентлигини оширади, шунингдек қондаги липидларнинг пероксидли оксидланишини ингибиция қилади, ишемияга учраган аъзоларда липидларни пероксидли оксидланиш (ЛПО) жараёнини ингибиция қилади, бош мия, миокард, жигар, буйракнинг ҳужайра мембраналарига барқарорлаштирувчи таъсир кўрсатади; миокард ва жигарда репаратив жараёнларни рағбатлантиради. Препарат сув-туз алмашинувига бошқарувчи таъсир кўрсатади ва энергия алмашинувини фаоллаштиради, кислота-ишқор ҳолатини нафақат тўлиқ оксидланмаган маҳсулотларни пассив нейтрализацияси ҳисобига, балки ҳужайраларда метаболик жараёнларни нормализацияси ҳисобига нормаллашади. Микроциркуляцияни яхшилайди, турли қон кетишларида, шокларда, жисмоний ҳаркатларда гемодинамик кўрсаткичларни ва юрак мушагининг фаолиятини тиклайди. Препаратнинг таъсири юборилгандан сўнг 20-30 минутдан кейин намоён бўлади.\nТурли генезли гипоксик ҳолатларда: сунъий наркоз, операциядан кейинги эрта давр, кўп қон йўқотишлар, аъзо ва тўқималарда қон айланишини бошқа бузилишларда қўлланилади.\nШок: геморрагик, куйиш, жароҳат, инфекцион-токсик; анафилактик, гиповолемик, қон йўқотиш натижасидаги септик шок (1000 мл гача), айланиб юрган қон ҳажмини тиклаш учун; микроциркуляцияни яхшилаш учун; метаболик ацидозни мувофиқлаштириш учун ва тўқималардаги метаболизмни тиклаш учун қўлланилади.\nТурли этиологияли интоксикацияларда: ксенобиотиклар билан заҳарланиш, инфекцион-токсик шок, дори, токсик ва холестатик гепатит, вирусли гепатитларни сариқлик узоқ давом этувчи касаллик шаклларида қўлланилади.\nМажмуавий дори, токсик ва холестатик гепатитларни даволашда қўлланилади.\nРеоманнисол® вена ичига томчилаб юбориш учун мўлжалланган.\nШошилинч ҳолатларда: қон кетишларда (интраоперацион, гипотоник, меъда-ичак, операциядан кейинги, жароҳат), қон йўқотишларида (1000 мл гача) ва шокларда (травматик, термик, геморрагик, анафилактик, гиповолемик, септик): 200-400 мл дан суткада бир марта буюрилади.\nТаянч-ҳаракат аппаратини шикастланиши ва касалликлари юзасидан операциялардан олдин ва кейин: 400 мл дан суткада бир марта буюрилади.\nГепатитда катталарга суткада 200-400 мл 2-10 сутка давомида қўллаш тавсия этилади. Даволаш вақтида доимо қон зардобини гепатоцитлар цитолизини маркерини аниқлаш текширувларини олиб бориш керак.\nОперациядан кейинги даврда ацидозни бартараф қилиш учун:200–400 мл дан суткада бир марта буюрилади.\nДоза сезиларли ошириб юборилганида, айрим ҳолларда алкалоз кўринишлари пайдо бўлиши мумкин. Аллергик реакциялар бўлиши мумкин.\nПрепаратни алкалозда (айниқса декомпенсацияланган) қўллаш мумкин эмас. Организмга кўп миқдордаги суюқликни юбориш мумкин бўлмаган барча ҳолларда (бош мия ички босими ошиши билан кечувчи бош мия ёпиқ жароҳатида, юрак фаолиятини декомпенсацияси, ўпка шишида ва шунга ўхшашларда), буйрак фаолиятини яққол бузилишларида ҳомиладорлик ва лактация даврида, 18 ёшгача бўлган болаларда (бу тоифа пациентларида қўллаш тажрибаси йўқлиги туфайли), шунингдек препаратга юқори сезувчанликда қўллаш мумкин эмас.\nПрепаратни қўллаш фонида қон ва сийдикда (организмда аэроб жараёнларнинг фаоллашуви туфайли) ишқорий реакцияни пайдо бўлиши мумкин. Кўп миқдорда қўлланганда кислота-ишқор ҳолатини ва электролитлар миқдорини назорат қилиш лозим.\nҚонда глюкоза концентрацияси пасайиши мумкин.\nСурункали юрак етишмовчилигида эҳтиёткорлик билан қўллаш керак.\nПрепаратни стационардан ташқарида фойдаланиш тавсия этилмайди.\nПрепаратни антибиотиклар, сувда эрувчан витаминлар ва глюкоза эритмалари билан қўллаш мумкин. Реоманнисол® препаратини бошқа ишқорий томонга силжиши ва тузли эритмалар билан бирга қўллаш тақиқланади.\nБарбитуратлар ва шу қатор препаратларини антагонисти ҳисобланади.\nЖадал даволашда ва реаниматологияда ишлатиладиган дори воситалари билан мутаносиб.\nДоза ошириб юборилган ҳолатларда сув, электролитлар (гиповолемия, гипернатриемия, гиперкалиемия, гиперкальциемия, гиперхлоремия) ва кислота-ишқор мувозанатини бузилишлари келиб чиқиши мумкин.\nКўпчилик ҳолатларда эритмани юборишни бекор қилиш етарлидир.\nИнфузия учун эритма 100 мл, 200 мл, 250 мл, 400 мл ва 500 мл дан флаконларда.\nЁруғликдан ҳимояланган жойда, +250С юқори бўлмаган ҳароратда сақлансин.


Биз кўп таъминланганмизми? Ҳоким билан суҳбат – mulkdor.com\nJune 16 2018, 09:06 ЖамиятЎзбекистон\n«Кам таъминланган оила». Бу тоифага кимлар киради? Кимлар «кўп таъминланган оила»? Мухбиримиз Каримберди Тўрамурод Ширин шаҳри ҳокими Илҳом Бегалиев билан шу ва бошқа мавзуларда суҳбатлашди.\nСирдарё вилоятидаги Ширин шаҳри ҳокими билан учрашгани унинг қабул куни бордим. Асосан кексалар, турли шароитларини яхшилаб беришни илтимос қилиб келишган. Ҳоким қабулига келган барчанинг гап-сўзларини бўлмасдан тинглади, уларнинг ҳаммасига мулойимлик билан жавоб бериб, илтимосларини ёзиб олди, айримларининг талабини шу ердаги идора раҳбарларига айтиб ёки телефон орқали буюриб, жойида ҳал қилиб берди.\nАммо охирида Умиджон деган 25 ёшлардаги бир йигит кириб, «Кам таъминланган оиладанман, уй олишимга ёрдам беринг» деганида анчагина қизишиб кетди. Умиджон Ширин шаҳрининг деярли барча ёшлари сингари ГЭСда ишлар экан. «Қишлоқдан келиб, битта уйда ижарада турамиз, кекса онам ва бир бўйи етган синглим бор, уни узатишимиз керак, етказа олмаяпман», — дейди йигит.\n− Нечанчи разрядсан? – сўради ҳоким.\n− Учинчи, − жавоб берди йигит.\n− Саккизинчи ё ўнинчи разряд олишингга нима тўсқинлик қилаяпти? – сўради ҳоким.\nЙигит ерга қаради.\n− Жавоб бера олмайсан, − деди ҳоким. – Ўзим жавоб бераман: сен ишёқмассан. Камига ўқимайсан, билимингни, тажрибангни оширишни истамайсан. Исботлаб бераман, қишлоқдан келганман дединг, ҳовлингга нима эккансан? Молинг, қўйинг, товуғинг борми?\nЙигит бу саволларнинг бирортасига жавоб бера олмади.\n− Майли, ўз соҳангдан савол бераман, қувурларга қўйиладиган очиб-ёпадиган мосламаларга икки хил рақам ёзилади, улар нимани англатади?\n− Биринчиси қувурнинг ички диаметри, иккинчисини …билмайман, − деди йигит.\n− Билмайсан, билишга уринмайсан ҳам, ваҳоланки сен уни билишинг шарт, − деди ҳоким. – Иккинчиси ўша деталнинг неча атмосфера босимигача бардош бера олишини кўрсатади.\nЙигит яна ерга қаради.\n− Мен осмондан оёғимни узатиб, ҳоким бўлиб тушмаганман, − деди ҳоким. – Сен ишлаган корхонада оддий чилангарликдан бошлиқликкача кўтарилиб борганман. Ҳокимлик касб эмас, бугун ҳокимликни ташлаб, ГЭСга борсам, мени яна 15-разрядим билан ишга олишади. Сен ишлаётган цехда сендан яхшироқ ишлайман. Аммо ҳокимман деб уйда ҳам керилиб ўтирмайман, ҳовлимда молим, қўйларим, товуқларим бор. Ишгача ва ишдан кейин ана шуларга ўзим қарайман, керак бўлса, даладан ўт ўриб келаман, емини бераман, тагини тозалайман. Ҳовлимни тўлдириб экин экканман. Рўзғоримдан ортганини бозорга чиқариб сотишдан ҳам уялмайман.\nКейин ҳоким калкуляторни олиб, 3-разрядли ишчининг ойлигини адашмай ҳисоблаб берди:\n− 850 000 сўм ойлик оларкансан, − деди ҳоким. – Мен сенга энг арзон уйни берсам ҳам бу ойлигинг унинг ойма-ой тўлаб бориладиган миқдорига етмайди. Ваҳоланки шу ойлигингдан еб-ичишинг, ўзинг айтганингдек, синглингни ҳам узатишинг керак. Шунинг учун аввал разрядингни ошир, ойлигингни ўзинг кўтар, уй масаласини кейин кўрамиз. Синглингни эса ижара уйдан ҳам чиқарсанг бўлаверади. Тўйига айтсанг, ёрдам берамиз.\n− Ҳокимга кирсам, бирор уй беради деб келган йигит, отаси ҳам айтмаган танбеҳларни эшитиб кетди-ку, ҳоким бува? – дедим йигит норози қиёфада чиқиб кетгач ва шу билан суҳбатимиз бошланди.\n− Узр, мана шунақа ишёқмас, лапашанглар келиб, «Кам таъминланган оиладанман» деб турса, руҳий мувозанатдан чиқиб кетаман, сал қизишдим. Қаранг, тоғни урса талқон қиладиган йигит. Келиб «кам таъминланган оиладанман» дейди-да. Биласизми, энг ёмон кўрганим шу сўз. Нима, биз кўп таъминланганми? Биз эришган нарсаларимизни биров қилиб бердими? Нимага эришган бўлсак, ўзимиз, ўз кучимиз, билимимиз, интилишимиз билан эришдик.\n− Ҳа, бизга ҳам жуда кўпчилик ёрдам сўраб мурожаат қилади. Кап-катта эркаклар келиб, уй олишимга ёрдам беринг дейди. Мен ҳам қишлоқдан ҳовли қилдим, ишим шаҳарга ўтгач, шаҳардан ҳам уй олдим, машина олдим, лекин бирортасини олишда бировдан ёрдам сўраганим йўқ. Жуда қаттиқ меҳнат қилиб олганман ҳаммасини. Ейиш-ичишдан қисишга тўғри келган, уч-тўрт жойда ишлашга ҳам тўғри келган. Ўзим ўқитувчи, аёлим тиббиёт ҳамшираси бўлишига қарамай, ҳовлида қўй, мол боққанмиз, даладан ер олиб, деҳқончилик ҳам қилганмиз. Ҳаммасига улгурганмиз. Биз ҳам аслида «кўп таъминланган оила» эмас эдик…\n− Шу сўз қаердан чиқиб қолганини биласизми? Алишер Навоий бобомизнинг асарларида бормиди шу сўз? Бобурда, Машрабда, ҳатто ўз уйи бўлмаган Муқимийда бормиди шу сўз? Бизнинг ўзбек халқимиз қадимдан ориятли, мағрур халқ. Юртимизни босиб олган Россия империяси, кейин қизил империя халқимизнинг ана шу ғурурини синдиришга жуда катта куч сарфлашди. Айнан ўзбекнинг орияти, ғурури синмагани уларни қутуртирарди. Бутун бошли республикани пахта етиштириб берадиган қуллар мамлакатига айлантириб қўйишди, халқни очликда, қашшоқликда тутиб туришди, аммо ўзбекларнинг ғурури синмади. Халқимиз уруш балосини, қаҳатчилик, қимматчиликларни кўрди, аммо ғурури синмади. Эслайсизми, мактабларда текин кийим-бош беришни йўлга қўйишди. Ана шу кийим-бошни беришда илк бор «кам таъминланган оила фарзандларига» деган сўз ишлатилди.\n− Ўзим ўқитувчи бўлганман, яхши биламан. Мактабга ўшанақа кийим-бошлар, оёқкийимлар, ҳатто ичкийимлар келарди. Мактабда берсак-ку, болалар олишмасди, ор қилишарди, уйларига олиб бориб берсак ҳам ота-оналар йиғлашарди, лекин олишмасди.\n− Ҳа, яшанг, нима учун олишмасди? Ғурурлари борлиги учун. Ўзи камбағал бўлса ҳам «кам таъминланган оила» деган отни олмаслик учун ҳалиги кийимларни олишмасди.\n− Уйларига бериб келсак, мактабга ташлаб кетган ота-оналарни кўрганман. «Молимизни сотаман, ўтирган гиламимизни сотаман, аммо анови давлатнинг кийимини кийдирмайман!» дерди ориятли оталар.\n− Энди-чи? Энди нима бўлаяпти? Россия империяси даврида «кам таъминланган оила» деган номдан ор қилган, қизил империя замонида бу номни олишдан ор қилган ўзбек охирги чорак асрда ана шу ном учун талашадиган бўлмадими? «Қўшнимга давлат ёрдам берди, уйини таъмирлаб берди, нега менга ёрдам бермаяпти?» деб порталга ёзишмаяптими? «Қўшнимнинг боласига кийим-бош беришди, нега менинг боламга текин кийим беришмайди?» деб прокуратурага, судга мурожаат қилишмаяптими? Ваҳоланки ўша порталга ёзаётганлар ўзига тўқ, тўрт-бештага ёрдам берса бўладиган оилалар.\n− Яқинда бир аёл мурожаат қилди. Ҳокимият «сизга уй қуриш учун берилган ерга уй қурмасангиз, у ерни қайтариб оламиз» дейишибди. «Шунга масжидларнинг имомларига айтиб, халқдан бирор эллик миллион сўм йиғиб берсангиз». Эътибор беринг, эллик миллионни шунчаки сўрамаяпти, «Бирор эллик миллион сўм» деяпти. Суриштирсам, 30 ёшли ўғли бор экан, бир жойда муқим ишламас экан. Тиббиёт коллежини битирган икки қизи эрдан чиқиб келиб, онасининг олдида ўтирибди экан, аммо улар ҳам ишламас экан. Нега ишламаслигини сўрадим. «Эрдан чиққан қизлар ишга бориб келса, қўни-қўшнилар гап қилади». Э, масжиддан «бирор эллик миллион сўм» сўраганларини гап қилмайдиган қўни-қўшни қизлари бирор шифохонага бориб ишлаб, ҳалол пул топишини гап қилар экан! Ажабо!\n− Худди мана шунақаларнинг шиорига айланиб қолди «кам таъминланган оила» деган гап. Қаранг, аёлнинг ўзи ишламаганда ҳам, уч фарзанди ишласа, садақага сўраган пулларини ўзлари топишади-ку? Йўқ, бунақалар ишлаб топишни истамайди. Сиздан сўрайди, бошқадан сўрайди. Сизга ўхшаган камида ўттиз кишига мурожаат қилади, биттасидан бўлмаса, бошқасидан униб қолар дейди. Албатта, элимиз эҳсон қилишни яхши кўради. Буларнинг қийналиб қолганига ишонган соддалар қўлларидан келганча пул йиғиб беришади. Қарабсизки, булар кейин ана шу йўлга ўтиб олишади. Садақа сўрашни касб қилиб олишади. «Кам таъминланган оила» деган сўзни байроқ қилиб, кирмаган идораси қолмайди.\n− Ҳа, шариатда садақа сўраш бир марта жоиз экан, у ҳам болалари оч қолиб, ўлиши муқаррар бўлиб қолган оила раҳбарига. Аммо халқимизнинг хайру эҳсонга қўли очиқлигидан фойдаланган текинхўрлар садақа сўрашни одат қилиб олишмоқда.\n− Бундайларга садақа бериш керак эмас, пул топишнинг йўлини кўрсатиб қўйиш керак. Ўзлари ишлаб пул топсинлар.\n− Ёки буюк бобомиз Амир Темур ҳазратларининг васиятига амал қилиш керак: «Фарзандларим, мамлакатимда тиланчи бўлмади. Сиз ҳам ана шунга эришинг. Тиланчиларга ишлаш имкониятини беринг, уларни ишлашга мажбур қилинг. Ишлашни исташмаса, …ўлдиринг!».\n− Биласизми, анови болага бекорга айтмадим 15-разрядли чилангарман деб. Ростан ҳам оддий чилангарликдан иш бошлаганман. Бир рус аёли «Ўзбеклар пахта экиш ва пахта теришдан бошқа нарсани билмайди, биз Ўзбекистондан чиқиб кетсак, ҳамма ўзбеклар нима иш қилишни билмай ўтириб қолишади» деб мени камситган эди. Ўз кучим билан ўқиб, ўрганиб, худди ўша рус аёли ишлайдиган цехга 26 ёшимда бошлиқ бўлганман. «ГЭС ойлигингни бермаса, неча ой яшай оласан?», — деб сўраган эди ГЭС директори. «Олти ой ойликсиз ишлай оламан, аммо кейин ҳам яшайвераман», — деганман. «Руслар бир ой яшай олмайди» деган директор мени цех бошлиғи қилиб тайинлаган. Ростан ҳам ГЭСдан ёки бугунги лавозимим – ҳокимликдан кетсам ҳам мени томорқам боқади. Мен яхшигина деҳқонман, боғбонликдан ҳам хабарим бор. Хуллас, оч қолмайман. Аммо оч қолсам ҳам тиланмайман.\n− Қабулингизга келган йигит насиҳатларингизни олиб, ўз устида ишлаб, ўзи ойлигини ошириб олармикан?\n− Йўқ. Норози бўлиб чиқиб кетганини кўрдингиз-ку? Энди у ёрдам бермади деб порталга ёзади. Ана шунақаларнинг бахтига чиққан портал. Бозорда сабзи қиммат бўлса ҳам порталга ёзади, пиёз арзон бўлса ҳам. Энди бу йигит қадами етган жойга мени ёмонлайди. Бошқалардан ёрдам сўрайди. Ҳадеб ёзавергач, кимдир безор бўлганидан унга битта уй берса, бўлди. Кейин хотин олиб беринглар деб ёзишни бошлайди. Кейин битта машина сўрайди. Шундай қилиб, эришиш мумкин бўлган ҳамма нарсага тиланчилик билан эришишни истайди бунақалар. Аммо ишлаб, ҳаракат қилиб, тиришиб эришишга бўйни йўғонлик қилади.\n− Исми Умид экан, умид қилайлик, меҳнати, билими билан ўзи ҳам бой бўладиган, юртни ҳам бой қиладиган йигит бўлсин, ақлли ёшлар кўпайсин!\n− Ўзига ҳам айтдим, исминг Умид экан, ўқи, излан, яхши кунларга умид қил деб. Албатта, ўқиб, изланиб, фойдали нарсаларни кашф қилаётган, юртга нафи тегаётган ёшларимиз ҳам кам эмас. Ана шундай шижоатли ёшларимиз кўпайишидан умид қиламиз.\n− Мазмунли, энг муҳими, ибратли суҳбатингиз учун ташаккур!\n− Суҳбатимиздан фойда чиқсин денг. Мен битта нарсани истайман: «кам таъминланган оила» деган сўз тилимиздан чиқиб кетсин. Етар халқимиз «кўп таъминланган оила» мақомини олишни шунча кутгани. Энди барча оилалар «кўп таъминланган оила» бўлсин!\n− Яшанг, ўша сўз ҳам йўқолсин, «кам таъминланган оила» ҳам қолмасин!\nЖамиятJanuary 3 2018, 05:01


Ҳуқуқий мақом, мақсадлар, вазифалар, қадриятлар ва миссия - Ўзбекистон Республикаси Марказий банки\nҲуқуқий мақом, мақсадлар, вазифалар, қадриятлар ва...\nЯнгиланган сана: 12 Мар 2020, 15:27\nЎзбекистон Республикасининг «Ўзбекистон Республикасининг Марказий банки тўғрисида»ги Қонуни 3-моддасига мувофиқ Марказий банк юридик шахс бўлиб, у давлатнинг мутлақ мулкидир ва ўз харажатларини ўзининг даромадлари ҳисобидан амалга оширади. Марказий банк ўз ваколатлари ҳамда вазифалари доирасида давлат ҳокимияти ва бошқарувининг бошқа органларидан мустақил равишда қарорлар қабул қилади.\nЎзбекистон Республикасининг «Банклар ва банк фаолияти тўғрисида»ги Қонуни 4-моддасига мувофиқ Ўзбекистон Республикаси Марказий банки банк фаолияти соҳасини тартибга солувчи ва лицензиялаш, тартибга солиш ҳамда пруденциал назорат бўйича ваколатларни амалга оширувчи давлат органидир.\nЎзбекистон Республикасининг «Ўзбекистон Республикасининг Марказий банки тўғрисида»ги Қонуни 5-моддасига мувофиқ Марказий банк фаолиятининг асосий мақсадлари:\nтўлов тизимлари ишлашининг барқарорлигини таъминлашдан иборатдир.\nЎзбекистон Республикасининг «Ўзбекистон Республикасининг Марказий банки тўғрисида»ги Қонуни 12-моддасига мувофиқ:\nпул-кредит сиёсатини, шу жумладан валюта сиёсатини ишлаб чиқади ва амалга оширади;\nЎзбекистон Республикасида инфляция даражасини мониторинг, таҳлил ва прогноз қилади, тегишли ахборот материалларини ҳамда статистик маълумотларни эълон қилади;\nЎзбекистон Республикасининг тўлов балансини, халқаро инвестициявий мавқеини, ташқи қарзини ва захира активларини ўз ичига олган банк, пул-кредит статистикасини, ташқи сектор статистикасини шакллантиришни ҳамда эълон қилишни амалга оширади;\nҳар йили Ўзбекистон Республикаси Ҳукуматига Давлат бюджети лойиҳасини тайёрлашга доир тавсияларни ўз ичига олган иқтисодий ва молиявий масалалар бўйича ахборотни тақдим этади;\nнақд пул муомаласини ташкил этади;\nвалютани тартибга солишни ва валютани назорат қилишни амалга оширади;\nвалюта операциялари бўйича бухгалтерия ҳисоби, статистик ҳисоботлар ва бошқа ҳисоботлар мақсадлари учун, шунингдек Ўзбекистон Республикаси ҳудудида божхона ҳамда бошқа мажбурий тўловларни ҳисоблаб чиқариш учун валюта курсини мунтазам равишда белгилаб боради;\nбанкларни ва кредит бюроларини давлат рўйхатидан ўтказишни амалга оширади;\nбанкларнинг, микрокредит ташкилотларининг, ломбардларнинг, тўлов ташкилотларининг, тўлов тизимлари операторларининг, валюта биржаларининг, кредит бюроларининг фаолиятини ва қимматли қоғозлар бланкаларини ишлаб чиқаришни лицензиялайди, шунингдек кредит ташкилотларининг, тўлов ташкилотларининг, тўлов тизимлари операторларининг, валюта биржаларининг, кредит бюроларининг ва банклар гуруҳларининг фаолиятини тартибга солади ҳамда ушбу фаолият устидан назоратни амалга оширади;\nҳукуматнинг фискал агенти вазифаларини бажариш учун зарур бўлган банк операцияларини ва бошқа битимларни мустақил равишда ёки Ўзбекистон Республикаси Ҳукуматининг топшириғига биноан амалга оширади;\nЎзбекистон Республикасида тўлов тизимлари барқарор ишлашини таъминлаш чораларини кўради;\nички назорат қоидаларига ҳамда жиноий фаолиятдан олинган даромадларни легаллаштиришга, терроризмни молиялаштиришга ва оммавий қирғин қуролини тарқатишни молиялаштиришга қарши курашиш билан боғлиқ ахборотни махсус ваколатли давлат органига тақдим этиш тартибига Марказий банк томонидан лицензияланадиган ташкилотларнинг риоя этиши юзасидан мониторинг ҳамда назоратни амалга оширади;\nХалқаро валюта фондининг Ўзбекистон Республикаси валютасидаги маблағлари депозитарийси ҳисобланади, операцияларни ва битимларни, шу жумладан Ўзбекистон Республикасининг халқаро шартномаларида назарда тутилган операциялар ва битимларни амалга оширади;\nкредит ташкилотлари хизматлари истеъмолчилари ҳуқуқлари ва қонуний манфаатлари ҳимоя қилинишини таъминлаш, молиявий хизматларнинг очиқлигини ҳамда аҳоли ва тадбиркорлик субъектларининг молиявий саводхонлиги даражасини ошириш чораларини кўради;\nЎзбекистон Республикасининг халқаро захираларини, шу жумладан келишувга кўра Ўзбекистон Республикаси Ҳукуматининг захираларини бошқаришни, ҳисобга олишни ва сақлашни амалга оширади.\nБурч – бу Марказий банкда ишлашнинг нақадар муҳимлигини англаш ва Марказий банкнинг стратегик мақсадларини тушуниб етган ҳолда биргаликда баҳам кўриш;\nМарказий банкда ишлаш – бу жамиятга ва давлатга хизмат қилишликни англаш;\nМарказий банк ўз стратегик мақсадларига эришишида дахлдорлик ҳисси;\nБурч – бу ўз ишига инновацияларни, яъни янгиланишларни кирита билиш қобилияти\nБурчни амалга ошириш учун тўхтовсиз ривожланиш, ўз устида ишлаш ва камолотга етиш тушинилади.\nМасъулият - бу берилган барча ваъдаларнинг ва юклатилган вазифаларнинг юқори даражада адо этилишига тайёрлик;\nМасъулият - бу мураккаб вазиятларда нафақат ўзи учун, балки жамоа учун ҳам қарорлар қабул қила билиш;\nМасъулият - бу хатолик эмас, бу билдирилган ишонч. Масъулият - ўз ўзига ҳисобдорлик, Марказий банк, жамоа ва ўзининг манфаатилари учун ахлоқий меъёрлар доирасида ҳаракат қилиш қобилиятини ўз ичига олади;\nМасъулият - бу шахснинг қарорлари ёки ҳаракатлари натижасига таъсир этувчи омил эканлигини англаш.\nБу шундай тушунчаки, - “Биз барчамиз умумий мақсад сари бирлашганмиз ва унга эришиш учун бирга фаол ишлаймиз”;\nЖамоавийлик – бу мураккаб масалалар вужудга келганда Биз барчамиз кучларимизни сафарбар этиб, ягона мувофиқлаштирилган механизм бўлиб ишлашга бўлган ишончимиз;\nЖамоа аъзоларига ғамхўрлик. У ёки бу қарорнинг жамоа аъзоларига бўлган таъсири ҳақида қайғуриш;\nБу шундай тушунчаки, “Кучли жамоа – муваффақиятимиз гаровидир”;\nБу - ҳамкасбларни қўллаб-қувватлаш, ҳамжихатлик, ўзаро ёрдамга хозирлик, ҳамкасбларнинг “елкадошлигини” ҳис қилиш;\nМарказий банкнинг муваффақиятларга эришишида, унинг жамоаси аъзоси бўлишдан фахрланишдир.


Янги “Бой ила Xизматчилар” « Ўзбекистон Халқ Ҳаракати\nЯнги “Бой ила Xизматчилар”\n07 August 2014 - 7:26\nИстанбулда ишлаëтган ўзбек хотин энагалик қилаëтган қизни уйга кечикиб келтиргани учун темир чувуқ билан калатакланганини иддао этиб хўжайинидан шикоятчи бўлди.\nҚизнинг отаси эса бу энага “Қизимни олиб қочиб кетди” деб ўйлаганинини айтмоқда.\nҲар ҳолда Истанбулда энагалик қилаëтган Дилноза Исматова қўли гипс қилиниб ҳастахонага келтирилгани ҳақида маълумот бор.\nБу воқеани иш берувчи ва ишчи орасидаги низо эканлигини ўргандим. Низолашаëтган тарафлардан бири тошкентлик бири истанбуллик. Яна ўрганишимча бу аëлни урган кишини ҳам таги истанбуллик эмас. У ҳам бир ердан келиб Истабулда яшаб зангинлашган ва пул асиртирганлардан бири. Бу аëл эса Истанбулга нисбатан кечроқ келган ҳуқуқий ва молиявий тарафдан заиф. Заифнинг таëқ ейиши бизнинг жамиятда кўп учрайди.\nБундай ҳикояларни Ўзбекистонда ҳам учратамиз. Масалан Урганчга Гурландан келган “гунликчи” мардикорни ҳам “ëлчитиб ишламадинг ëки иш асбобини синдирдинг”, деб калтаклаган урганчликни биламан. Гурлан билан Урганч ораси 40 километр. Аммо шу 40 километр узоқдан келган гурланлик ўзини келгинди ҳис қилади ва маҳаллий иш берувчидан калтак еса, икки баравар қисинади.\nТуркия туркларининг ўзбек туркларига муносабати умумиятла аъло. Масалан мен Истанбулнинг Лолали маҳалласида тўп-тўп бўлиб юрган ўзбек аëлларини кўрдим. Уларни кўпи рус фоҳишаларига ўхшаб, дидсиз ва очиқ сочиқ кийинган.\nОғзидан оқ кириб қора чиқяпти. Кўчада телефонда гаплашиб турган наманганлик қиз ўзбек ва рус тилида уят¸фаҳш ва сўкинииш сўзларини бемалол ишлатиб ëтибди.\nМен унга дакки бериб, “синглим жамоат жойида бунақа баланд овозда гаплашманг”, десам, “санга нима чмо”, деб жеркиди.\nИстанбулдаги “Лолали” мавзесини билганлар бундай ҳикоялардан юзлаб гапириб бериши мумкин. Ўтган асрнинг тўқсонинчи йилларида Туркияда Наташа исми фоҳишанинг синоними бўлган эди. Бугун Туркияни қамраëтган ўзбекистонлик фоҳиша қизлар “Наташа” калимасининг фақат ўрисларга оид эмаслигини исбот қилаëтгандек.\nШунга қарамасдан, Туркия турклари ўзбек турклариини қардошимиз¸ диндошимиз, дея эҳтиром қилади. “Меҳмон-мусофир” дея сийлайдилар.\nУ ëғини энди Маҳтумқули айтган: “Мард йигитнинг аслин билай десангиз¸ маъракада ўтириб туришин кўринг”.


Мамлакатимизда демократик ислоҳотларни чуқурлаштириш ва иқтисодий соҳаларни модернизация қилишда парламент, сиёсий партияларнинг ролини янада кучайтириш мақсадида Олий Мажлис Қонунчилик палатаси хорижий давлатлар парламентлари билан алоқаларни кучайтириш устида иш олиб бормоқда. Хусусан, парламентлараро дўстлик гуруҳларини ташкил этиш бу борадаги ишлар самарадорлигини оширишда муҳим аҳамият касб этади.\nҚонунчилик палатаси депутатлари, оммавий ахборот воситалари вакиллари иштирок этган тадбирда парламентлараро дўстлик гуруҳлари хорижий давлатлар парламентлари билан алоқаларни мустаҳкамлашда муҳим платформа бўлиб хизмат қилиши алоҳида қайд этилди.\nРоссия Федерацияси билан фан, таълим, маданият, санъат, спорт, туризм соҳаларидаги ҳамкорлик изчил ривожланмоқда. Икки давлат халқлари бир-бирининг маданияти ва адабиётига ҳурмат билан қарайди. Москва шаҳрида буюк ўзбек шоири ва мутафаккири Алишер Навоий ҳайкали, пойтахтимизда рус шоири Александр Пушкин ҳайкали қад ростлаган. Мамлакатимизда Россиянинг етакчи олий таълим муассасалари филиаллари очилган. Таълим соҳасидаги ҳамкорлик туфайли 2019/2020 ўқув йилида 100 нафарга яқин мамлакатимиз йигит-қизлари Россиядаги олий таълим даргоҳларида таҳсил оладиган бўлди.\nЎзбекистон ва Россия Президентларининг сиёсий иродаси икки томонлама ҳамкорликни мустаҳкамлаш ва ривожлантиришда пойдевор бўлиб хизмат қилмоқда. Мамлакатларимиз ўртасидаги мулоқотни фаоллаштиришда парламентларнинг ўрни ва аҳамияти ҳам тобора ошиб бормоқда. Парламентлараро алоқалар икки мамлакат парламентлари вакилларининг ташрифлари орқали мустаҳкамланмоқда. Aйни пайтда Россия Федерацияси Федерал Мажлиси Давлат думасида Ўзбекистон парламенти билан ҳамкорлик бўйича депутатлар гуруҳи мавжуд.\nУчрашувда Россия Федерацияси Федерал Мажлиси Давлат думаси раиси В.Володин бошчилигидаги делегациясининг Ўзбекистонга кутилаётган ташрифига доир масалалар муҳокама қилинди. Ташриф чоғида Россия Федерацияси Федерал Мажлиси Давлат думаси ва Олий Мажлис Қонунчилик палатаси ўртасида парламентлараро ҳамкорлик тўғрисида битим имзоланиши режалаштирилган.\nИштирокчилар жорий йил декабрь ойида Олий Мажлис Қонунчилик палатаси, халқ депутатлари вилоят, туман ва шаҳар Кенгашларига ўтказиладиган сайловларга Россия Федерацияси Федерал Мажлиси Давлат думасидан кузатувчиларни чақириш бўйича таклифлар билдирди. Халқаро алоқалар ва парламентлараро ҳамкорликни ривожлантириш ва мустаҳкамлаш бўйича келгусида амалга оширадиган вазифалар белгилаб олинди.\nКўришлар сони: 1213


Павел Дуров теранроқ фикрлаш учун бир ой овқат емасликка қарор қилди » Sangzor.uz - Инновацион ахборот портали\nSangzor.uz » Ҳаёт тарзи » Павел Дуров теранроқ фикрлаш учун бир ой овқат емасликка қарор қилди\nМуаллиф Admin Сана 07-06-2019, 09:11 Фикрлар "0" Кўрилди: 170\nTelegram мессенжери асосчиси Павел Дуров ўз каналида бир ой овқат емасликка қарор қилганини маълум қилди.\nДуровнинг айтишича, у охирги 15 йил давомида спиртли ичимлик, кофеин, гўшт, таблеткалар ва фаст-фуд истеъмол қилмай қўйган, бундан унинг саломатлигида яхши натижалар кузатилган. Бир йил аввал у “юқорироқ самарадорлик ва теранроқ фикрлашга эришиш”, иродасини мустаҳкамлаш, интизомлилигини ошириш учун ўз рационидан глютен, сут маҳсулотлари, тухум ва фруктозани истисно қилган. Бундан ташқари, Дуров май ойидан фақат балиқ ва денгиз маҳсулотлари истеъмол қила бошлаган.\n“Бу ой мен тубдан янгироқ усулни синаб кўраман ва умуман овқат емайман. Охирги 6 кун давомида фақат сув истеъмол қилдим ва ҳозирча ўзимни яхши ҳис қилмоқдаман”, деб ёзган Дуров ва бу чора унга теранроқ фикрлаш ва юқори самарадорликка эришишга имкон беришини қўшимча қилган.\nTelegram асосчиси бундай парҳез натижасида мушак массасини йўқотишини, бироқ мессенжери учун унга янги ғоялар келиши мумкинлигини айтган.\nКатегория Ҳаёт тарзи / Технология Кўрилди 170


Навоийдаги олтин кони 10 миллион долларга сотувга қўйилди\n14:33 / 02.07.2021\n2021 йил 1 июль куни OLX.uz'да Навоий вилоятидаги олтин кони сотувга чиқарилгани ҳақида эълон пайдо бўлди. Майдони 1 500 гектар деб кўрсатилган коннинг нархи 10 миллион АҚШ долларига баҳоланган.\nKun.uz эълон эгаси билан боғланиб, сотувга қўйилган кон ҳақида қизиқиб кўрди.\n“Навоий вилоятидаги ушбу олтин кони аукционда ютиб олинган. Агар сиз конни сотиб олмоқчи бўлсангиз, белгиланган нархдаги маблағни давлатга тўлайсиз. Кейин аукционда ғолиб бўлган фирмага таъсисчи сифатида кирасиз. Шундан кейингина конда иш бошланади”, — дея изоҳ берди эълон эгаси.\nАммо ушбу олтин конини бу тартибда сотувга қўйиш қонунчиликка тўғри келмайди. Вазирлар Маҳкамасининг 2020 йил 23 июндаги қарори билан тасдиқланган Низомга кўра, стратегик турдаги фойдали қазилмаларни ўз ичига олган ер қаъри участкасидан фойдаланиш ҳуқуқини тақдим этувчи лицензиялар фақатгина электрон савдолар натижалари ёки юридик шахсларнинг лицензия бериш ваколатига эга бўлган органлар билан тўғридан тўғри музокаралар олиб бориши орқали берилиши мумкин.\nҚимматбаҳо металларни олтин изловчилар усулида қазиб олиш фаолиятини амалга ошириш учун эса президентнинг 2018 йил 26 ноябрдаги “Қимматбаҳо металларни олтин изловчилар усулида қазиб олиш фаолиятини амалга ошириш учун шарт-шароитлар яратиш чора-тадбирлари тўғрисида”ги қарорига асосан ер қаъри участкалари, шу жумладан, ўлчамлари 5 гектаргача бўлган сочма олтин конларига тақдим этилади. Бунда битта талабгорга рухсатнома асосида берилган ер қаъри участкаларининг умумий майдони йил давомида 20 гектардан ошмаслиги лозим.


Мурод Алиев: "Олдинги ўйинларимиз ёрқин чиқмади, агар рақибдан қўрқсак жаҳон чемпионати ҳақида ўйламасак ҳам бўлади" - Zamin.uz\nЎзбекистонни эртага Саудия Арабистонига қарши ўта муҳим ўйин кутаётганини ҳамма билиб турибди.\n- Биласизми, Сингапур деймизми ёки бошқами, ҳар бир ўйинга мураббий футболчиларни ўзгача тайёрлаши керак. Тактик, руҳий, жисмоний, умуман барча жабҳада тайёрлаши шарт. Фақат бу тайёргарлик қай даражада бўлиши мураббийга боғлиқ. Тўғрисини айтсам, ўйинларимиз ҳам ёрқин чиққани йўқ. Маза қилиб кўрадиган, комбинацияли ўйинлар бўлмади. Бемалолчилик билан юта олдик дея олмайман. Саудиядаги об-ҳаво ҳам ўз таъсирини кўрсатаётгандир. Балки ўтган вақт давомида кўникиб қолишгандир.\nБундан ташқари, Ўзбекистон халқи ғалабани кутяпти. Буни мураббий ҳар бир футболчига етказа олиб, тайёргарлигини кучайтира олса, ўйлайманки, Саудия Арабистонига қарши бемалол ўйнай оламиз. Бу рақибни биздан бир-икки калла кучли демоқчи эмасман. Аксинча, бизнинг ўйинчиларимиз улардан юқорилигини ўзлари яхши ҳис қилишлари лозим. Ғалабага бўлган ҳис-туйғуси кучлилигини билиши керак. Ўйин давомида керак пайтда совуққонлик, яна керак пайтда ўта жиддийлик ва аниқлик керак. Ўйинга тўғри тактика танласа, жамоамиз яхши натижага эришади. Агар Саудиядан қўрқадиган бўлсак, унда жаҳон чемпионати ҳақида ўйламасак ҳам бўлади. Осиё жамоалари билан мутлақо қўрқиб ўйнамаслигимиз керак.\n- Одатда миллий терма жамоамиз жаҳон чемпионатининг иккинчи саралаш босқичидан учинчисига катта қийинчиликларсиз ўтарди. Аммо бу сафаргисида вазият бундай эмас. Барчамизда хавотирлар бор. Бундай ҳолатга тушиб қолишимизга нима сабаб деб ўйлайсиз?\nЯнгиликлар » Спорт » Мурод Алиев: "Олдинги ўйинларимиз ёрқин чиқмади, агар рақибдан қўрқсак жаҳон чемпионати ҳақида ўйламасак ҳам бўлади"


Оч Роналдуни болалигида бургер билан боққан аёл топилди » Ўзбекистон янгиликлари – Zamin.uz\n20 сентябрь 2019, 18:07\nРоналдунинг эслашича, ўша вақтларда у 12 ёш эди ва пули бўлмасди. Шу сабабли дўстлари билан тунлари «Макдоналдс» тамаддихоналарига бориб, ходимлардан ортиб қолган овқатларни беришларини сўрарди. «Мен Лиссабонда яшардим. У ерда Португалиянинг турли жойларидан келган болалар бор эди. Оиладан узоқда бўлиш жуда оғир эди», — дейди ҳужумчи.\nКриштиану Роналду ўз вақтида унга ёрдам берган аёллар билан учрашиш нияти борлигини интервью давомида айтиб ўтган.\nШундан сўнг «Макдоналдс» тамаддихонасида ишлайдиган Паула Лека ўз вақтида «Лиссабон» академияси тарбияланувчиларини текин бургер билан сийлаганини тан олди. Леканинг айтишича, Роналду тенгдошлари орасида жуда камтар бўлган. «Агар у мени кечки овқатга таклиф этса, бажонидил рози бўлардим. Биз бирга ўтириб, ўша даврларни эслардик», — дейди Паула Лека.\nПауланинг айтишича, у бу воқеани ўғлига айтиб берганда, у ишонишни истамаган. «Унинг айтишича, бу ёлғон экан. У ўз онаси бир вақтлар Роналдуни сийлаганини тасаввур этиши ҳам қийин», — дейди у.\nЯнгиликлар » Дунё » Оч Роналдуни болалигида бургер билан боққан аёл топилди\n15:23 Криштиану Роналду ўғли билан боғлиқ бир сирни очди


ИҲТ Ташқи ишлар вазирлари кенгаши иштирокчилари Самарқанд шаҳрини зиёрат қилди / Ўзбекистон янгиликлари, энг сўнгги хабарлар\nИҲТ Ташқи ишлар вазирлари кенгаши иштирокчилари Самарқанд шаҳрини зиёрат қилди\n19 октябр 2016, 23:36 1456 кўрилди\nИслом ҳамкорлик ташкилоти Ташқи ишлар вазирлари кенгашининг Тошкентда ўтган 43-сессияси иштирокчилари 19 октябрь куни Самарқанд шаҳрига ташриф буюрди, дея хабар қилади ЎзА.\nМеҳмонлар Самарқандда Ўзбекистон Республикасининг Биринчи Президенти Ислом Каримов қабрини зиёрат қилди. Қуръон тиловат қилинди.\nИмом Бухорий ёдгорлик мажмуаси, Амир Темур мақбараси, Регистон ансамбли, Мирзо Улуғбек музейи ва расадхонаси билан танишди. Шунингдек, меҳмонлар Самарқанд автомобилсозлик коллежи, Самарқанд иқтисодиёт ва сервис институти қошидаги 1-академик лицейига ташриф буюрди.\nТошкент, Самарқанд, Андижон, Қарши ва Термизда "Diktant.uz" акцияси ўтказилади\nСамарқандда учирилган ҳаво шарларидан бири қулаб тушди (+видео)\nСамарқандда 63 ёшли онахон умрида биринчи марта паспорт олди


Kutubxona - Stanislav Stratiev. Shaxsiy fikrim qani (hajviya) / Kiril\nSiz shu sahifadasiz: Stanislav Stratiev. Shaxsiy fikrim qani (hajviya) / Kiril\nМуаллифСтанислав Стратиев Асар номиШахсий фикрим қани (ҳажвия)\nТуркумларКутубхона  Xалқлар - Жаҳон/Болгар адабиёти Бўлимлар - Ҳажв  Муаллифлар - Станислав Стратиев  Услуб - Наср Шакл - Ҳажвиялар Ёзув - Кирил\nТилЎзб ТаржимонАҳмад Оқназаров (Рус тилидан) Ҳажм7KBБезатишUzgen (admin@kutubxona.com) Қўшилган2013/07/03 Манбаhttp://www.ziyouz.com/index...\nШахсий фикрим қани (ҳажвия)\nLotin yozuvda Станислав Стратиев\nЭрталаб Петров бир қултум қаҳвасини ичди-ю, хотинининг пешонасидан ўпиб, ишга отланмоқчи бўлиб, остонага етганда ҳаяллаб, чўнтакларини ковлаштира бошлади.\n— Нимангни излаяпсан? — деди хотини.\n— Фикрим... менинг фикрим... топилмаяпти, — деди Петров кийимларини пайпаслаб, киссаларини ковлашда давом этаркан. — Қаёққа тиқдим экан-а!\n— Анови чўнтагингдаги шалвираб турган нима?\n— Дастрўмолчам, — минғирлади Петров. — Фикрим қаёққа даф бўлдийкин-а?\nУ барча чўнтакларини ағдариб кўрди, портфелини титкилади, кийимларини қоқиштириб кўрди — тополмади.\n— Йўқ, — деди у хотинига. — Сен билмайсанми, қаёққа ғойиб бўлганикин?\n— Яхшиси, ҳовлиқмасдан, астойдил излаб кўр.\nПетров яна чўнтакларини бирин-кетин ковлашга тушди. Афсуски, ҳеч қаерда унинг шахсий фикри йўқ эди.\n— Шошмай тур-чи, — дея хотини пешонасини тириштирди. — Охирги марта сен уни ўтган йили, январ ойида эслагандек бўлувдинг, шекилли. Корхонангда йиллик режа тасдиқланадиган куни-чи?\n— Йўқ, хотин, адашяпсан. Мен ҳали ақлдан озганим йўқки, йиллик режа муҳокамасига шахсий фикрим билан борсам!..\n— Ҳмм... Ҳа, айтмоқчи! Кейин вазирликка чақиришувди-ку? Эҳтимол, фикрингни ўшанда обкетган бўлма тағин?\n— Нималар деяпсан, хотин? Вазирликка ким ҳам ўз фикри билан боради, а? Шундай нуфузли жойда, одатда, ўзгаларнинг фикрига қўшиласан, бас! Йўқ, у гал фикримни обкетмаганман.\n— Унда қаёққа гумдон бўлади? Аслида бормиди ўзи?\n— Бор эди, бор эди, мана, энди йўқ.\n— Ёпирай! Савил қолгур фикринг қайси кавакка кириб кетдийкин, а?\nХотини чуқур ўйга толди. Эри сўнгги пайтларда қаерларга борувди, ўзи билан ўз фикрини қачон обкетувди?\n— О, топдим! — деб қийқириб юборди хотини. — Эсингдами, Бош директорингга тишини қайраб юрган Симеонов деган шартаки ходимларинг бор эди-ку, ўшани ишдан бўшатадиган кун эсингдами? Фикрингни ўша кунги мажлисга обкетгансан. Ёдингга тушдими?\n— Ёдимда, — деди Петров бамайлихотир. — Лекин ўшанда биздан мажлис қарорини қўллаб-қувватлашгина сўралган, холос. Шахсий фикр ҳеч кимни қизиқтирмаган.\nХотини жавонини очиб кўрди.\n— Балки сен уни муҳим ҳужжатларинг сақланадиган ғаладонга солиб қўйгандирсан?\n— Қўйгандим. Сўнг бир марта олиш учун очиб... олдимми ё яна солиб қўйдимми, эсимда йўқ.\n— Менга қара, шу тобда шахсий фикринг нега керак бўп қолди? Нега ёпишиб олдинг? Ахир, ишга кетяпсан-ку? Сўраб қолсалар, «уйда қопти», деб айтарсан-да.\n— Xўп, айтарман. Мабодо, уни мутлақо йўқотиб қўйган бўлсам-чи?\n— Қиёмат қўпмас! Унингсиз ҳам бинойидек яшаб келяпсан-ку!\n— Тўғрику-я... Ҳар ҳолда, доим унингсиз яшаш ҳам яхшимас. Бирор нозик жойда керак бўп қолса, нима деган одам бўламан?\n— Керак бўлмайди-ёв...\n— Йўқ, ҳар ҳолда, ҳар ҳолда... Бирор жойда бордир у? Ҳеч бўлмаса, бир қур қараб кўрайлик-чи!..\nХотини шиддат билан кийим-кечак, кўрпа-тўшакларни ағдаришга тушиб кетди...\n— Мана у! — деди хотини терларини арта-арта. — Сен уни эски палтонгнинг чўнтагида қолдирибсан. Бу палтони, биласанми, икки йил олдин чиқитга чиқариб ташловдинг.\n— Тўппа-тўғри, шахсий фикрим! — қувониб кетди Петров. — Икки йил олдин опчиққан эканман-у, яна ўша жойида паққос унутиб қолдирибман-а?\n— Мен палтони ювишга топширворгандим-ов. Бу ёққа ол-чи, кирмошинда фикринг ивиб, титилиб кетмадимикин? — Шундай деб хотини айлантириб-айлантириб, силкиб-силкиб, пуфлаб-пуфлаб эрига фикрини қайтариб берди. — Йўқ, жин ҳам урмабди. Аксинча, худди янгидек.\n— Албатта-да, мен ундан деярли фойдаланмадим, ахир.\n— Тўғри қиласан. Менам палтонгни болахонага чиқариб ташламоқчийдим. Барибир киймайсан-ку!\n— Менда янгиси бор-ку. Почапўстин.\n— Энди фикрингни бошқа, кўринарли жойга қўй. Қутичагами, ҳужжатларингнинг орасигами? Яхшиси, энг ишончлиси — омонат дафтарчангнинг қатига жойлаб қўя қолганинг дуруст.\n— Шундай қиламан!\nПетров шахсий фикрини дафтарча қатига жойлади-ю, хотинининг пешонасидан ўпиб, мамнун ҳолда эшикдан чиқди.\n"http://www.kutubxona.com/wiki/index.php?title=Stanislav_Stratiev._Shaxsiy_fikrim_qani_(hajviya)_/_Kiril&oldid=11618" dan olindi\nTurkumlarAsarlarBolgar adabiyotiHajvStanislav StratievNasrHajviyalar\tAdabiy Shakllar


Ваҳобов ва мухбир иши бўйича яна бир шингил...\nФуқаро Қ.С. odnоklassniki.ru ижтимоий тармоғидаги саҳифасига видеомурожаатини жойлаб, унда Хонқа туман ҳокимини давлат хавфсизлик хизмати ходимлари билан тил бириктириб, уни ва акаси Э.С.ни ноқонуний далиллар тўплатиб қаматиб юборганини иддао қилган.\n1 йил-у 3 ой муддатга озодликдан маҳрум қилинди.\nБироқ, Тошкент шаҳар прокуратураси бундай ҳисобламади. Пойтахт прокуратурасидаги масъулларнинг фикрича, Ваҳобовнинг ишдан олиниши унинг учун етарли жазо: мухбир Раҳматилла Исроилов мансабдор шахс Абдурасул Ваҳобовга пора таклиф қилмаган, лекин Ваҳобов унга туҳмат қилмаган... Сиз бирор нарса тушундингизми?\nСўзимни мақол билан бошлаган эдим. Рухсат берсангиз яна бир мақол билан якунласам. Халқ орасида «қаловини топсанг, қор ҳам ёнади», деган мақол бор. Ким билсин, балки Ваҳобовда қорни ҳам ёндира оладиган чақмоқ тош бордир. Албатта, бу менинг фаразим, бирорта гувоҳим йўқ. Мен ўз фикримда, Тошкент шаҳар прокуратураси ўз фикрида қолиши мумкин...


ШҲТГА АЪЗО ДАВЛАТЛАР ТЕМИР ЙЎЛЛАРИ МАЪМУРИЯТЛАРИ РАҲБАРЛАРИНИНГ БИРИНЧИ МАЖЛИСИ ТЎҒРИСИДА АХБОРОТ - Ўзбекистон овози газетаси\nУнда Шанхай ҳамкорлик ташкилотига аъзо давлатлар вакиллари — Ҳиндистон Республикаси Темир йўллар вазирлигининг Темир йўллар кенгаши аъзоси Гириш Пиллай, «Қозоғистон темир йўллари» Миллий компанияси» бошқаруви раиси Канат Алписбаев, «Қирғизистон темир йўллари» Миллий компанияси» давлат корхонаси бош директори ўринбосари Руслан Бектемиров, Хитой Халқ Республикаси темир йўллари давлат бошқаруви бошлиғининг ўринбосари Лю Кэцян, «Покистон темир йўллари» раиси Муҳаммад Жавад Анвар, Россия Федерацияси темир йўллари очиқ акциядорлик жамияти бош директори — бошқаруви раиси Олег Белозёров, «Тожикистон темир йўллари» давлат унитар корхонаси бошлиғи Комил Мирзоали иштирок этди.\nШунингдек, мажлисда ШҲТда кузатувчи давлатлар — Афғонистон Ислом Республикаси, Беларусь Республикаси ва Монголия Республикаси темир йўл ташкилотлари раҳбар ва мутасаддилари, ШҲТнинг мулоқот бўйича ҳамкори — Озарбайжон Республикаси темир йўллари раиси ҳамда ШҲТ Бош котиби ўринбосари Се Сяоюн қатнашди.\nШҲТ доирасидаги ҳамкорликнинг мазкур янги форматига Президентимиз Шавкат Мирзиёев ташаббуси билан шу йил июнь ойида Хитойнинг Циндао шаҳрида ўтган Шанхай ҳамкорлик ташкилотига аъзо давлатлар раҳбарлари учрашувида асос солинди.\nҚайд этилганидек, ташкилотга аъзо давлатларнинг иқтисодий-ижтимоий ривожланиши бевосита транспорт-коммуникация тармоқларини комплекс тараққий эттиришга боғлиқ. Хусусан, темир йўл транспорти давлатлараро товар айирбошлаш, импорт-экспорт ташувларни амалга ошириш, денгиз йўллари билан тўғридан-тўғри уланиш имконига эга бўлмаган мамлакатларнинг жаҳон бозорига чиқиши учун муҳим ўрин тутади.\n— Транспорт борасидаги имкониятларни бирлаштириш ШҲТга аъзо давлатлар иқтисодиётини ривожлантириш баробарида, халқлар ўртасидаги ҳамкорлик алоқаларини ҳам мустаҳкамлайди, — дейди Гириш Пиллай. — Ўзбекистон ташаббуси билан доимий фаолият юритадиган мулоқотнинг янги шакли Шарқни Ғарб билан, ўз навбатида, Шимолни Жануб билан боғлайдиган транспорт-коммуникация тармоқларининг интеграциялашувини таъминлаш ҳисобига юк ташувлар ҳажмини ошириш имконини беради. Бунинг учун, аввало, барча миллий транспорт тармоқлари ягона меъёрларини ишлаб чиқиш зарур. Тадбирда бу борада Ҳиндистон томони таклифлари юзасидан маслаҳатлашдик.\nУчрашувда транспорт бозори хизматларини кенгайтириш, божхона ҳужжатларини расмийлаштиришни енгиллаштириш ва тариф сиёсати масалалари бўйича музокаралар олиб борилди. Янги иқтисодий халқаро йўлакларни яратиш, денгиз портларига чиқиш имкониятлари кўриб чиқилди.\nКун тартибидан ўрин олган яна бир муҳим масала логистика марказлари тизимини ташкил қилиш, экспорт-импорт юкларини жаҳон бозорига олиб чиқиш бўйича кўрсатиладиган хизматларни яхшилаш имкониятларини таҳлил қилишдан иборат бўлди.\nМулоқот чоғида темир йўл инфратузилмаларига хорижий инвестицияларни жалб қилиш, халқаро молия институтлари иштирокида янги темир йўл йўлакларини очиш, минтақада юк ташишни ошириш имконини берадиган истиқболли лойиҳаларни ишлаб чиқиш масалалари кенг муҳокама қилинди.\n— XXI асрда транспорт тизимларимиз олдида турган вазифалар кўлами ҳамкорликнинг ана шундай янги йўналишини яратишга эҳтиёж туғдираётганини таъкидламоқчиман, — дейди Олег Белозёров. — Шу нуқтаи назардан Ўзбекистоннинг ШҲТга аъзо давлатлар темир йўллари маъмуриятлари раҳбарларининг доимий мулоқоти борасидаги ташаббусини тўлиқ қўллаб-қувватладик. Эндиликдаги вазифамиз транспорт борасидаги имкониятларни бирлаштиришнинг ҳуқуқий асосини ишлаб чиқишдан иборат. Шунингдек, тарифлар, логистика хизматлари, юк ташиш механизмлари бўйича қарашларни уйғунлаштириш зарур. Мажлис давомида шу каби устувор вазифалар ҳақида ўзаро фикр алмашиш имконига эга бўлдик.\nМажлисда Шанхай ҳамкорлик ташкилотига аъзо давлатлар темир йўллари маъмуриятлари раҳбарларининг Баёноти имзоланди.\nУшбу ҳужжатда ШҲТга аъзо давлатларнинг транспорт хизматларини бирлаштириш йўналишидаги режаларга тўлиқ мос келадиган, ўзаро ҳамкорликни янада ривожлантиришга мўлжалланган асосий йўналишлар ўз ифодасини топган.\nТомонлар ШҲТга аъзо давлатлар темир йўллари маъмуриятлари раҳбарларининг навбатдаги учрашувини Қозоғистонда ўтказишга келишиб олди.


БМТ Бош Ассамблеяси Россиянинг Инсон ҳуқуқлари бўйича кенгашдаги аъзолигини тўхтатди – Газета.uz\nФото: БМТ Бош Ассамблеяси\nLotinchada На русском языке 7 апрель 2022, 23:23 Сиёсат\nБМТнинг Нью-Йоркдаги штаб-квартирасида 7 апрель куни бўлиб ўтган 11-фавқулодда махсус сессиясида БМТ Бош Ассамблеяси Россиянинг БМТ Инсон ҳуқуқлари кенгашидаги аъзолигини тўхтатиб туриш учун овоз берди, деб хабар қилди ташкилот матбуот хизмати.\nУкраина ва БМТга аъзо 50 дан ортиқ давлатлар таклиф этган резолюцияни 93 давлат қўллаб-қувватлади. 24 делегация қарши чиқди, 58 таси эса бетараф қолди. Қарши овоз берганлар орасида Ўзбекистон, Тожикистон, Қирғизистон, Қозоғистон, Россия, Беларус ва бошқалар бор.\n2006 йилда БМТ Инсон ҳуқуқлари бўйича кенгашини (UNHRC) таъсис этган БМТ резолюциясига кўра, ҳозир бўлган ва овоз беришда қатнашган аъзоларнинг учдан икки қисми «инсон ҳуқуқларини қўпол ва мунтазам равишда бузаётган» давлатнинг кенгаш аъзолигини тўхтатиб қўйиши мумкин.\nОвоз беришдан олдин сўзга чиққан Украинанинг БМТдаги доимий вакили Сергей Кислица «инсон ҳуқуқларини қўпол равишда бузадиган давлатнинг UNHRC аъзолигини тўхтатиб туриш танлов эмас, балки мажбурият» эканини айтди.\nУ бундан роппа-роса 30 йил аввал Руандада содир бўлган тутси геноцидини эслатиб, халқаро ҳамжамиятни ўтмишдаги хатоларни такрорламасликка чақирди. «Бугун кўз ўнгимизда фожиа рўй бермоқда», деди украиналик дипломат ва Бош Ассамблеядаги ҳамкасбларини четда турмасликка ҳамда Россиянинг БМТ Инсон ҳуқуқлари кенгашидаги аъзолигини тўхтатиб туриш таклифини қўллаб-қувватлашга чақирди.\nРоссиянинг БМТдаги доимий вакили ўринбосари Геннадий Кузминнинг айтишича, кўриб чиқилаётган резолюция лойиҳаси, аслида, инсон ҳуқуқлари соҳасидаги вазиятга ҳеч қандай алоқаси йўқ.\n«Бугун биз кичик бир гуруҳ давлатлар саъй-ҳаракатлари билан инсон ҳуқуқлари архитектураси қандай катта ёриқлар берганини кўриб турибмиз», деди у ва «Россиянинг устувор йўналиши ҳар доим конструктив мулоқотни мустаҳкамлаш, барча манфаатдор томонларни инсон ҳуқуқларини рағбатлантириш ва ҳимоя қилиш соҳасида жамоавий ривожланиш ва қарорлар қабул қилиш жараёнида ҳамкорлик қилишга жалб қилиш бўлиб келган», дея маълум қилди сўнгра.\nБМТнинг Инсон Ҳуқуқлари Кенгаши 47 та аъзо давлатдан иборат бўлиб, уларнинг ҳар бири Бош Ассамблея аъзоларининг кўпчилик овози билан тўғридан-тўғри яширин овоз бериш йўли билан адолатли географик тақсимот тамойили асосида сайланади.\nРоссия Жаҳон туризм ташкилоти таркибидан чиқди 12 июн 2022, 17:11\nРоссиянинг БМТ Инсон ҳуқуқлари кенгашидаги ўрнини Чехия эгаллади 11 май 2022, 11:18\n«Ўзбекистон мувозанатли йўл тутишга мажбур». АҚШ элчиси Ўзбекистоннинг Украина можаросидаги позицияси ҳақида 13 апрель 2022, 14:28


Аллоҳ сабрлилар биландир! - Fitrat.uz\nБош саҳифа / Мақолалар / Аллоҳ сабрлилар биландир!\nАллоҳ сабрлилар биландир!\nAprel 19, 2018\tАллоҳ сабрлилар биландир!da fikr bildirishni o'chirish 221 Кўришлар\nИнсоний фазилатларнинг энг гўзали ва энг қадрлиси, инсон камолотининг белгиси сабрдур. Аввало сабрнинг ўзи нима эканини аниқлаштириб олсак. Арабча “сабр” сўзи луғатда “чидамлилик”, “тоқатли бўлиш”, “тийилиш”, “бардош бериш” маъноларини англатади. Истилоҳда эса қийинчилик ва мусибатларга бардош бериш, жисм ва кўнгилга номувофиқ ҳолларда қайғуга ва тушкунликка тушмаслик, шошма шошарлик қилмаслик “сабр” дейилади.\nМусибат ва фалокатлар каби банданинг ихтиёрига боғлиқ бўлмаган нарсаларга тоқатли бўлиш банданинг сабрли экани аломатидир.\nСабр бу – инсонга берилган буюк неъмат эканини Расулуллоҳ соллаллоҳу алайҳи васаллам марҳамат қилиб айтдилар:\nعَنِ ابْنِ عَبَّاسٍ ، أَنّ رَسُولَ اللَّهِ صلى الله عليه وسلم ، قَالَ : أَرْبَعٌ مَنْ أُعْطِيَهُنَّ فَقَدْ أُعْطِيَ خَيْرَ الدُّنْيَا وَالآخِرَةِ : زَوْجَةٌ لا تَبْغِيهِ خَوْنًا فِي نَفْسِهَا وَلا مَالِهِ ، وَلِسَانٌ ذَاكِرٌ ، وَبَدَنٌ عَلَى الْبَلاءِ صَابِرٌ ، وَ قَلْبٌ شَاكِرٌ\n“Кимга 4 нарса берилган бўлса, батаҳқиқ унга дунё ва охират яхшиликлари берилибди. Улар: солиҳа аёл, зикр айтувчи тил, балоларга сабр қилувчи бадан ва шукр қилувчи қалб”.\nАлбатта, мусулмон киши мен сабр қилолмайман деб, ўзини жамиятдан узоқлаштириб якка яшаши Исломда маъқулланмайди, балки инсонлар билан аралашиб, улар билан ҳамдарду ҳамнишин бўлиб ва гоҳида улардан келадиган азиятларга сабр қилиш Пайғамбаримиз алайҳиссалом мақтаган сифатлардандир.\nعَنْ يَحْيَى بْنِ وَثَّابٍ عَنْ شَيْخٍ مِنْ أَصْحَابِ النَّبِىِّ -صلى الله عليه وسلم- عَنِ النَّبِىِّ -صلى الله عليه وسلم- قَالَ « إِنَّ الْمُسْلِمَ إِذَا كَانَ مُخَالِطًا النَّاسَ وَيَصْبِرُ عَلَى أَذَاهُمْ خَيْرٌ مِنَ الْمُسْلِمِ الَّذِى لاَ يُخَالِطُ النَّاسَ وَلاَ يَصْبِرُ عَلَى أَذَاهُمْ ».\n“Албатта, инсонларга аралашмайдиган ва уларнинг азиятларига сабр қилмайдиган мусулмондан кўра, инсонларга аралашиб уларнинг азиятларига сабр қиладиган мусулмон яхшироқдир”,\nПайғамбаримиз соллаллоҳу алайҳи васаллам инсон ҳаётда одамлар билан гўзал муомалада бўлиб, уларнинг азиятларига сабр қилиб яшаши кераклигини таъкидламоқдалар.\nИнсон дунё ҳаётида имтиҳондадир. Шукр қилиш билан бу дунёнинг барча файз баракасига, охиратнинг саодатига эришилади. Шукр, аввало, ҳаётни, умрни, вақтни қадрлаш, ўзини хайрли ишларга ундаш, яратганнинг амрларига итоат кўрсатишдир. Дунё ҳаёти ибодат, хайрли амалларни бажариш учун берилган фурсатдир. Турли шайтоний васваса ва тушкунликка берилмай, инсон деган улуғ номга мувофиқ иш тутиш зарур.\nШунга қарамай, кейинги вақтларда жамиятимизда айрим кишилар билиб билмай, айниқса, хотин қизлар ўзларининг жонларига қасд қилиб, Аллоҳ таоло ато қилган ҳаёт нурини бевақт ўчиришга, икки дунёда абадий лаънатга ва дўзах азобига дучор бўлишдек оғир гуноҳ қилишга ўтмоқдалар. Динимиз таълимотида бесабрлилик қилиб ўз жонига қасд қилиш қаттиқ қораланади, уни қилган осий банда жаҳаннам ўти билан азобланиши таъкидланади.\nАллоҳ таоло Ўзининг каломи шарифида: “…ўз қўлларингиз билан ўзларингизни ҳалокатга ташламангиз! (Барча ишларни) чиройли қилингиз. Албатта, Аллоҳ чиройли (иш) қилувчиларни яхши кўради”(Бақара, 195)\n“Саҳиҳ ул Бухорий” ва “Саҳиҳи Муслим” китобларида ривоят қилинади: Расулуллоҳ соллаллоҳу алайҳи васаллам марҳамат қиладилар: “Ким ўзини ўзи тоғ тепасидан ташлаб ўлдирса, ўлгандан сўнг жаҳаннамда ҳам шу хил азобга гирифтор бўлади. Агар заҳар ичиб ўзини ўзи ўлдирса, жаҳаннамда ҳам абадий шу азобга мубтало бўлади. Ким ўзини темир парчаси билан ўлдирса, ўша кимса темир парчасини қорнига суққан ҳолда жаҳаннам ўтида абадий қолади”.\nЯна ҳазрати Расули соллаллоҳу алайҳи васаллам айтадилар: “Аллоҳ таоло ҳадиси қудсийда марҳамат қилди: “Бандам ўзини ўзи ўлдириб, Менинг унга берган умримга шукр қилмай, шошилди. Шунинг учун унга Жаннатни абадий ҳаром қилдим” (Имом Бухорий ривояти).\nДемак, ушбу ҳадисларнинг мазмунига кўра, ўзини ўзи ўлдирган банда жаннатдан абадий маҳрум қилинади.\nҲар бир инсон, хоҳ эркак ва хоҳ аёл бўлсин, ушбу ҳақиқатни яхши тушуниб олиши ва шундайин тўкин, тинч ва фаровон замонда ҳамда адолат устувор бир жамиятда яшаётгани учун Аллоҳ таолога шукр қилиши лозим. Ҳар қандай ижтимоий ва иқтисодий муаммоларни сабру қаноат ва ҳусни тадбир билан ҳал қилса бўлади. Аммо бесабрлик ила ношукрлик қилинса, оқибати хайрли бўлмайди.\nЗеро, Аллоҳ Ўзининг каломида “…албатта Аллоҳ сабрлилар биландир”, деб сабрли инсонга юксак мақомини баён қилгандур.\nЧилонзор тумани бош имом-хатиби\nАввалги Хотималар сизларни ҳайратга солиб қўяди\nКейинги Тошкент вилояти отинойилари учун ўтказилган илмий ўқув семинардан фотолавҳалар


Ғози Раҳмон. Уч оёқ бўри изидан (ҳикоя) | www.ziyouz.uz\nБош саҳифа Ўзбек насри онлайн антологиясиҒози Раҳмон (1947-2020)Ғози Раҳмон. Уч оёқ бўри изидан (ҳикоя)\nБизда қариялар қиш-қировли кунларни тўқсон кун, деб ҳисоблашади. Қирқ беш куни – чилла, қолганида қантар оғади, ердан ҳовур кўтарилиб, қор турмайди. Баъзи ҳисобдонлар “тўқсонга” яна ўн кун қўшиб “юз битди, ҳисоб битди” қилмагунча кўнгли қурчимайди. Қиш Худонинг қаҳри, деганича бор экан. Ўзи қишни мақтаб бўлмайди. Айниқса, бу йилгисини… Сўкмоқчи бўлиб оғиз жуфтлашинг ҳамона лабларинг бир-бирига хўрозқанд ялагандай чиппа ёпишади. Кўргулик-да…\nХулласки, бу фасл ё йўлидан адашди, ишқилиб ҳаддидан ошди, гўё тошқин дарё мисол қирғоғидан тошди.\n“Наврўз”дан кейин “юз битди” ўтсаямки, яна йигирма кун босиб-босиб, уст-устига қор ёғса бўладими?\nҲисор ва Зарафшоннинг туташган нуқтасидан Қибла томонга камон ўқи мисол тортилган чўққили тоғ этакларига энадиган катта-кичик дарёлар бўйида ястанган қишлоқ ва овуллар ёппасига қор тагида қолиб кетганга ўхшарди.\nЧилла давомида офтоб “йилт” этиб бўйини кўрсатмади. Дарё суви осма қовун пўчоғидай қалин музлади. Шимолдаги каби музни тешиб сув олиш мумкин. “Қантар”дан кейингиси ортиқча бўлиб, чарвонинг ҳолига маймун йиғлади. Қишга жамланган хас-хашакдан урвоқ ҳам қолмади. Қорамол дегани ўзини-ўзи еб, “кўтарам” бўлиб қолди. Таппа ётгани қайтиб туролмас экан. Талафот устига талафот. Энг ёмони яқин-йироққа олиб борадиган йўллар ёпилиб қолди. У пайтлар ҳозиргидай техника қайда! Хўжалик ихтиёрида бўлган занжирли, резиноёқ тракторлар тиркамаси билан зўр-базўр қатнаб туради. Қишлоғимизда эса Жабборқул деганнинг яккаю ягона Газ – 69 “Виллис” машинаси бор. Унинг “олди” ишлагани учун қорни ёриб, бозор-ўчарга қатнаб туради. Жабборқул ўттиздан ошган, миқти гавдали, “Виллис” машинаси каби кучга тўлган, тиниб-тинчимас, устига устак, йиғинчоқ мардум. Йўлдами, чўлдами бўлак-сўлак темир-терсак кўриб қолса, чумолидай чираниб уйига ташийди. Боз устига гараж мудири эмасми, эҳтиёт қисмларни гоҳ ошкор, гоҳ яширин машинасига юклаб олиб кетиб, омборхонасини тўлдириб юборган. Ҳатто ҳеч кимда йўқ “Луккивой” машинаси учун захира мотор қилиб қўйган. Балки, шунинг учун ҳам қаттиқ қишда унинг куни туққан.\nҚорнинг кўп ёққани одамларнинг чарвоси қатори уйли-уйсиз тоғ жонзотларининг ҳам шўрига шўрва тўкди. Тоғ маликаси какликлар овозини ҳам тахмон тўла кўрпа-ёстиқ каби қават-қават бўлиб ёққан қор бутунлай ютиб юборди. Оч қолган какликлар нозиктаъблигини, иззат-ибосини унутиб, ҳовлиларга кириб келди, кимга тўй, кимга аза, дегандек. Тоғдаги ғажир бургутлар тўда-тўда бўлиб, ўлакса моллар устида базми жамшид қилишади. Уларга оғайничалиш бўрилар ҳам байрам дастурхонига ҳаялламай етиб келишади. Фақат кундузи эмас, тунда уларга навбат тегади. Бўри ўлакса емайди, дегани чўпчак. Уч-тўрт кунлаб оч қолганида ер титкилаб, қўнғиз териб еб, сассиқ кекирдак бўлиб юрган бўриларни кўрганлар бор.\nАйни шу қишда чакана қўй-эчкилар далага чиқолмай, қўтонда бостирма атрофида қамалиб қолишди. Оч бўрилар эса ярим тунда қўтонга бостириб кириб, беш-тўртта шўри қуриган қўйни бўғизлаб, карт думбасини ғартча-ғартча тишлаб узиб кетишмоқда. Деярли ҳамманинг ҳовлисида битта-иккитадан арлонми, қанчиқ ити бор. Зорманда кўппаклар кун ботиши ҳамона тезакхона тўрига кириб олиб мизғигани-мизғиган. Тундаги тала-тўп хабарини эринчоқ ўт ўчирувчилар каби ҳаммадан кейин билади. Билгани ҳамоно думини ликиллатиб тоғ тарафга қараб бир-икки ҳуриб қўяди. “Агар мен бўлганимда бошқача бўларди”, дегандай.\nҚишнинг ўрталарида тоғ ортидан келиб қолган уч оёқ бўри ҳамманинг оғзига тушди. Энг ёмони, уч оёқ ярим тунда ёлғиз ўзи келади. Қўтоннинг томини тешиб, ёки тирқишдан кириб олган шумшук бўри кучи етганча қўй бўғизлаб, қайтишда биронтасини елкалаб кетолмайди. Бир томони яримжон, йўртолмайди. Шу кетишида манзилига етиб ҳам боролмайди. Одамлар кейинроқ билишди. Уч оёқ аламзада. Ўч олиш истаги уззу-кун жисм-жонини ёндириб туради. Ҳисоб-китобга қараганда юз хонадондан элликтасининг қўтонига бўри дариса, тенг ярмисида уч оёқнинг изи қолган. Яна билишдики, бу урғочи бўри. Ёлдор бўрилар наслидан. Балки бу энг сўнггисидир. Нима бўлсаям у бизнинг тоғда яккаю-ягона. Бўри маконда адашиб туғилган шекилли. Боши ва ўмгани катта, қулоқлари камон учидай, бурилган томонга санчиламан дейди. Бели ва оёқлари узун, кўкиш акбар бўри.\nШу йил кеч кузда қўшни Сазағон қишлоғилик Нортой мерган (отбоқар)нинг қопқонига тушиб, кейинги чап оёғидан ажралган. Ҳамма ўзи билан ўзи овора. Кўкёлнинг калта бўлиб қолган ва ҳамон қон тўхтамай турган оёғини ким ҳам даволаб, ёғоч оёқ ясаб берарди? Шўрлик она бўри ўз тилида қарғана-қарғана пана ўнгирда ўн-беш, йигирма кун инграб ётиб, ярасини ялай-ялай зўр-базўр қотириб олди. Омон қолган болдир суяги параха бўлиб синган. Унинг битиб кетиши учун ҳам нари борса қирқ кун ўтиши керак. Бунча кун ётишга сабри чидолмади. Ликиллаб ўз тўдаси томон юрди. Зўр-базўр тўдани топиб, ҳидлашди. Уларнинг ҳар бири гўё ачинган бўлди. “Энди биз билан ов қилолмайсан, тўда боши ҳам бўлолмайсан”, дегандай иддао билан нари кетишди.\n– “Бундан кўра ўлганим яхши”, – дея эзилди она бўри. Ёлғизлик фақат Яратганга ярашади.\nБевақт ёлғизлик гирдобига тушиб қолган Кўкёл уззу кун увуллаб нола қилди, ҳамроҳларини чақирди. Унинг муножоти на Худога на қавмларига етиб борди. Қайдадир узоқ само қаъридан аждодлар руҳидан элас-элас овозлар қулоғига чалинди-ю, ҳар қанча уринса ҳам, уларнинг нима деганини англай олмади. Узоқ тентираб, гандираклаб, боши оққан томонга юрди…\nМен Кўкёлни охирги марта айни тунги соат 11 лар чамаси қишлоқ адоғидаги, йўл ёқасида – молхона пастидаги уюм қор устида каттакон қорамол гавдаси ичига бош суқиб, жигар – бовур еб ётганида кўрдим. Машина чироғи гавдага тушгани ҳамона бош кўтарган Кўкёл қонли башарасини бир кўрсатди-ю, шарт бурилиб, ўзини қоронғулик қаърига отди. Ҳа, бу ўша уч оёқ. Ҳамроҳим ҳам буни тасдиқлади. Унга ҳам зиён берган шекилли, болохонадор қилиб сўкинди ҳам.\nОрадан бор-йўғи икки кун ўтиб тунда ишдан қайтаётган Жабборқул (Завгар – гараж мудири) “Виллис” машинаси билан уч оёқни уриб кетиб, бостирган. Мантировка – лўм билан бошига уриб ўлдирган. Уйига опкетиб терисини шилиб, тайёрлов идорасига топшириб юборган. Бунгаям қаноат қилмай икки хўжалик раисидан иккита чуваланг думли қўй ундирган. Уларнинг бариси бўлган гап.\nЭнди бу ёғига эринмай Кўкёлнинг босиб ўтган йўллари бўйлаб юрамиз. Қани, тоғ ортида нималар бўлдийкан?..\nКўкёл дегани бор-йўғи ўн беш йил бурун Шовуз чўққилари белидаги хилват Бўримаконда тўрт эгизакнинг сўнггиси бўлиб, кўзлари юмиқ туғилган, ҳаммадан бурун кўзи очилган, она бўри биринчи бўлиб унга кўкрак тутганидан маълумки, унинг бир бошқа хислати бор.\nБўри макон дегани гадой топмас жой. Чор тарафи қалин дов-дарахтлар, тиканли бутазор. Қоп-қоронғу жар ва ўнгирлар қаъридаги ваҳимали сой бўлиб, сой ичи бошдан оёқ қалин ва узун пуфакли қамишзор. Ваҳимали мусиқа чиқариб, тебраниб ётади. Қашқир ёки қаршиқулоқ дегани қайда ётиб, қайда туради? Қаердан кириб қаердан чиқади. Турган турмуши жумбоқ.\nАйтишларича, бўри уяларини айниқса, болалаганда ёлдор илонлар қўриқлар экан. На бир овчи, на бир йўқчи чўпон-чўлиқ, бўрилик сойга кириш тугул, мўралаб қарашга ҳам ботина олмайди. Унга олиб борадиган сўқмоқ йўллар ҳам Бўриқўрғонга етар-етмас тақа-тақ ёпилиб қолади. Чор тараф найзасимон учлик пайраха тошлар билан ўралган. Қўрғоннинг на эшиги, на туйнуги бор. Худди атайлаб дудама ханжар-пичоқлар билан ўраб қўйилган каби.\nЭнг қизиғи, бу маконнинг бўрилари чўққига тушган қор парчалари ҳар икки томонга тенг бўлиниб бемалол эниб кетган каби бўримаконликлар ҳам тоғнинг ҳар икки қанотидан сийтиқиб пастга тушиб, эмин-эркин ов қилади.\nХулласки, бўриқўрғоннинг нодир боласи акбар бўри Кўкёл ҳам тоғнинг гоҳ у тарафида, гоҳ бу тарафида пайдо бўлиб, яйраб-яшнаб, салкам ўн беш йилча давру-даврон сурди. Муносиб жуфтини топиб, бели буралиб, устма-уст тўрт-бештадан бола кўрди, суйди, севилди.\nБолаларини ийиб эмизди, овга ўргатиб ҳузурланди. Улар орасида бўлармон бўриваччаларни кўрса, ич-ичидан қувонди. Қайнови камларини тежаб-тергади. Муҳими ов пайтидаги сабр-тоқат, зарур бўлса бир чимдим маккорлик қилишни ҳам ипидан игнасигача ўргатди.\nОлайлик, семиз ёки ориқ гавдали ўлжани оғиз тўлдириб, катта-катта ютасан. Уни бир четда кўздан панада чуқур ковлаб, ютганингни қайта қусиб, кўмиб қўйсанг сиркаланиб, маромига етиб пишади. Кўнглинг тусаганда бориб есанг мазза қиласан, илигинг тўлади. Ёки ҳаммаёғи берк қўй қўтонига киролмасанг, томни теш. Буниям иложи топилмаса, қўтон деворини думинг киргудай қилиб теш-да, ундан думингни суқиб ликиллат. Буни кўрган қўй-қўзи юраги ёрилиб, типирчилаб қолади. Безовта ҳуркади. Битта-яримта бесабр қўй-қўзи кўпинча эчки-улоқ сакраб қўтон деворига чиқади-да сен томонга сакрайди. Томоғидан маҳкам бўғасан. Овинг осон бўлади. Тоғдаги ғажир-бургутлар билан ошно тутининглар. Улар осмонда қанот қоқиб юриб, узоқдан туриб ҳам ердаги жонлиқнинг бежон бўлганини ҳидидан сезиб, ҳаммадан олдин хабар топади. Нақ ўша ўлжанинг устига пасайиб, айланиб учиб қолади. Уларни кўрганинг ҳамоно, ўша тарафга лўкиллаб чопавер. Шерик бўласан.\nТишларинг орасига урвоқ гўшт кириб қолса, ғашингга тегади. Барибир ўзинг ковлаб чиқаролмайсан. Шундай пайтда тишларинг орасини кўрсатиб индамай ётсанг ғажирлар дарров тушунади.Тишларинг орасига кириб қолган гўшт бўлакларини тозалаб териб, еб қўяди. Ана сенга беминнат дастёр. Яхшими, ёмонми улар сенинг шеригинг. Энг зарури, одам боласидан ҳазар қилинглар. Улар бошда биз каби тўрт оёқ бўлган, эмаклаб юрса ҳам кейинчалик қаддини кўтариб олган, қўлида қора косовдай ўқ отар қуроли бўлади. Ҳай-ҳай уларнинг ётган қопқонига туша кўрма! Йўлингда бир бўлак луқмани кўрсанг, бўйнингни чўзма! Шартта айланиб ўт! Қайда юрсанг ҳам бўрилигинг унутма! Одам боласи билан ўчакишма!\nБолаларига шундай деб таълим берган Кўкёлнинг ўзи ҳам Нортой мерган билан ўчакишмаганда, унинг қаттол қопқонига тушиб бир оёғидан ажраб, яримжон ҳолида Жабборқулнинг Лўккивой машинаси оёқлари остида янчилиб кетмаган бўлармиди? Аслини олганда Нортой отбоқарни ҳам беҳудига ёзғириб бўлмайди. Аввалига икки тойчоғини бўғизлаб кетгани учун ўша Кўкёлнинг энасини йўқлаб юрди. Кейин қасдланиб изидан тушди. Ёвузлик қилди. Ўша гадойтопмас бўриқўтонга ўғри мушукдай пусиб кириб, Кўкёлнинг наққина тўрт боласини олиб чиқиб, хуржунига солиб опкелди. Бўриваччаларни ғингшиганини кўринг.\nАна энди Кўкёл қутуриб кетди. Ҳар тунда тўдасини эргаштириб келиб, биргина Нортойнинг эмас, қўни-қўшниларнинг ҳам қўй-эчкиларини қириб кетадиган бўлди. Ахийри бунга чидолмаган қўни-қўшнилар Нортойникига бостириб кириб, ҳовлисида яшириб ётган бўриваччаларни шу ернинг ўзида отиб ташлашди. Кейин қопга солиб, икки қир наридаги ошувга олиб чиқиб кўмиб юборишди. Исириқ тутатиб, ҳидларни йўқотишди. Барибир Кўкёл пажмурда болаларининг жасадларини топиб олди. Уларни ялаб-юлқиб, тунни тонгга улади. Яратганга муножот қилиб, осмонга бўйнини чўзиб, шундай увилладики, тоғу тошлар ларзага келиб, осмон гумбазида чақмоқ чаққан каби чандиқ тушди. Бу нолакор увиллоқ Нортойнинг қулоғига ҳам етиб турди. Аммо эти жунжикмади. Иссиққина кўрпа ичида уёқдан буёққа тўнтарилиб кетидан овозли ел чиқариб, ўша овозга мос хуррагини давом эттирди. Кўкёл эса Сазоғон тарафларга қадам босмайдиган бўлди. Нортой мерган “бор-э“ деб қўл силтаб кетса бўларди. Номарднинг йўлини тутди. Отаси Ҳайит мергандан қолган эски бўри қопқонларни отга ўнгариб чиқиб, бир ўтар бўри йўлларига қўйиб ташлади. Агар Кўкёлни қўлга туширсам нақд отамнинг қилганини қиламан, деб мақтанарди у. Ҳар мақтанганда ўнг билагидаги шапалоқдай қора холида ўсган юнгларини чап қўли билан силаб-сийпаб қўярди. Ҳайит мерган бир гал катта бўрини қопқонга тушириб, бўйнига занжир солиб қишлоққа етаклаб келган. Уйма-уй олиб юриб, бир тутам юнгигача юлдириб, чўпон-чўлиқдан, ирим-сиримчидан чой-чақа ундирган. Лекин Ҳайит мерган Нортойчалик нафси ўпқон, бориб турган сурбет ва манман эмасди. Буни қарангки, кунлардан бирида шаҳарлик бойвачча Нортойнинг уйига егулик-ичкилик тугунча билан келди. Иковлон шакаргуфторлик қилишди. Иккита ароқни газаксиз ичишгач, бойвачча ёрилди:\n– Ако мерган, агар урғочи бўрининг терисини шилиб, андоми билан кесиб берсангиз, мен уни тумор қилиб қўлтиғимга осиб юраман. Буёғи менинг фойдамга. Сизга эса икки ҳўкизнинг пулини бераман, келишдикми, қўлни ташланг!\nБоя айтганимдай, Нортой отасидан ошиб тушди. Отбоқарликда “каттасини майдалаб” бойиб кетди. Бинойидай соғ-сандал, хушрўйгина хотини устига хотин олди. Сал кунда бир сурув бола-бақранинг қуршовида қолди. Уларнинг ҳам ризқини Худо беради, ҳадемай каттаси кичигини боқади, давримни сурай, деб ўз нафсининг қулига айланади. Ярим палла тарвуздай қоринчаси каттариб, маърака қозондай бўлди. Битта ширвоз қўзи ёки улоқ гўштини тоштамирга солиб, чала-чулпа пишириб ҳеч кимни шерик қилмай икки жуфт ароқ билан пок-покиза тушириб, товушқонни тирик ютган илон каби тўлғаниб, икки-уч кун қоқ ерда ағанаб ётадиган бўлди. Охирида йилқиларни йиғиб, тўдалаш, қопқонларни кўриб келишга ҳам ярамай қолди. Бу орада бўри қопқоннинг зўри иш қилди. Кўкёл кейинги оёғидан пўлат қопқонга илинди. Жон ҳолатда роса уринди. Анча жойгача оғир темир ва занжирли кундани судраб борди. Лаънати кунда орқадан судралиб бориб, бора-бора икки тош орасига қисилиб қолди. Аввал ўлмасанг, ана энди ўл! Худди шу пайт узоқдан одам қораси кўринди. Кўкёл кучаниб тортди, бўлмади. Акбар бўрининг тириклай қўлга тушгиси йўқ. Алам устида бир ингради-ю, қопқонга илинган оёқни ўз тишлари билан авайламай узиб ташлади. Бўрини оёқлари боқади. Қолган учовигаям минг шукур. Бироқ қочса қутулолмайди. Қувса етолмайди. Унинг Кўкёллиги қолдими? Узилган оёғига қўшилиб, Нортойнинг нафси ўпқонига тушиб кетди. Ночор ва ғариб бўлиб, ўтган туну кунида Нортой семизни шундай қарғадики, бу қарғишни одамзот тилига таржима қилиб бўлмайди. Йўлини топиб ўзбекчага ўгирсанг ва ёзиб чиқсанг ҳам Нортою Жабборқулга ўхшаганлар ўқимайди. Фалокат босиб ўқиса ҳам уқмайди. Бироқ битта юпанч бор. Уям бўлса Худога солмоқ. Мен қиламан ўттиз, Худо қилади тўққиз. Шу тўққиз ҳам ўттизни ямламай ютади. Бир энанинг икки эмчагини эмиб каттарган ер фарзандлари бир-бировига , ўз-ўзига хиёнат қилгани ёмон-да…\nЎша йили Нортой отбоқар отдан йиқилиб, умуртқаси узилиб, бир умрлик тўшакка михланиб қолди. Ўзича, буям бир тасодифда деб ўйлаб, тавба-тазарру қилгани йўқ. Оғзига тутқазганни пишиллаб еб ётибди. Фақат шу тувак тутгани ёмон.\nТиниб-тинчимаган Жабборқул эса лой йўлдан машинаси билан тойиб, жарга қулади-ю, хайрият, жони омон қолди. Ҳаммадан зўр “Виллис”ни тиклаб бўлмади. Кетини қисган бой бўлади, деган нақл бўриларга айтилган шекилли, доим думини чотлари орасида олиб юради. Сираям кетини кўрсатмайди. Шуни сездими, Жабборқул ҳам кетига “пўстак боғлади”… Ҳозирча, товба-тазарруга ўрин йўқ.\nБугунга келиб ўша тоғлар аввал ўрмон хўжалигига кейин қўриқхонага айланди. Эрмакка чумчуқ отадиган мерганчаларнинг беҳужжат милтиқлари йиғиб олинди. Аёвсиз кесилган дов-дарахтлар танасидан дуркун новдалар ўсиб чиқди. Бир пайтлар Оқтовга аразлаб кетган қобонлар қайтиб келаётир.\nФақат Яратганнинг ҳукмига амал қиладиган Кўкёлнинг болалари эса бехавфу хатар юрибди. Акбар бўрининг ғамли ҳикояси эса ўтмишга айланган.\n← Аввалги Аввалги Камил Зиганшин. Бароқ (ҳикоя)\nКейинги → Кейинги: Александр Файнберг. Келажакни ўйлаб (1989)


03.12.2020 19:13 0 6953\nМенга энг кўп берилаётган савол шу ҳозир.\nЎзи ғалати занжир реакцияси кузатиляпти: АОКА сайтларга хат чиқарди – саволлар туғилди, унинг оқибатларини бартараф этиш учун баёнот чиқди – саволлар тўхтамади, ХПКда давра суҳбати уюштирилди ва яна саволлар пайдо бўлди. Улардан ҳозир менга энг кўп берилаётгани: нега жонли эфир узилиб қолди? Эфир узилгач, нималар бўлди ва уни кенг омма тўлиқ кўра оладими?\nАввалига фикримни айтай: шахсан менинг назаримда ҳозир муаммо ахборот олишдан кўра кўпроқ, олинган ахборотларни узатиш ва хулосаларни айтишда. Яъни, давлат идораларида очиқлик бирмунча таъминланган, ахборот хизматлари, турли порталлар, матбуот анжуманларию пресс-турлар бор. Бироқ шу ахборотни олиш, қайта ишлаш, фактлар билан ўйнаш, контекстдан узиш, номувофиқ сарлавҳалар қўйиш кабилар бир томон, танқидий фикрлар ва хулосаларни зарбулмасал қилмай, очиқ айтиш ва кейин у айтилган гаплар ўчириб юборилмаслиги бошқа томон – муаммолар шу чегараларда. Шунинг учун матбуот котибларининг малакасини ошириш керак бўлса-да, ҳозир асосий муаммо бу эмас (менимча).\nАхборот майдонидаги муаммоларга ҳам матбуот котибларининг малакасидан кўра кўпроқ таъсир қилаётган бошқа омиллар бор. Ҳозир асосий муаммо ахборот маконида томонларнинг ўйин қоидаларини келишиб олиб, уларга оғишмай амал қилишида.\nДавра суҳбатига қайтсам.\nЖонли эфир узилгач, мунозара ва муҳокамалар бошланди. «Ўзбекистон24» журналисти Нозима Тошпўлатова (доим журналистиканинг юқори стандартларини гапириб келгани учун ҳурмат қиламан шу қизни) бугун энг катта аудиторияга эга «Kun.uz» ахборот портали билан кўнгилочар телеграм каналлари аудиторияси кўламини мисол келтириб, жиддий журналистикага ўқилмай ва эшитилмай қолиш хавф солаётгани ҳақида гапирди.\nБлогер ва ҳуқуқшунос Зафарбек Солижонов журналистик фаолиятга тазйиқ ўтказганлик учун жавобгарлик жорий этиш тўғрисидаги қонун лойиҳаси тақдири билан қизиқди. Содиқ Сафоев бу масала кун тартибида турганини маълум қилди.\n«Адабиёт» газетаси бош муҳаррири Бахтиёр Карим газетанинг сохта нусхалари чоп этилгани ва бу ҳолат етарлича ўрганилмагани масаласини кўтарди. С.Сафоев бу вазият албатта назоратга олинишини айтди.\nМавжуда Мирзаева журналистларга босимлар бўлаётгани, хусусан, ўзининг ишдан бўшатилганини айтди. Анора Содиқова ОАВнинг фаолиятини мувофиқлаштириш учун махсус давлат ташкилоти яна қайси давлатларда бор деб сўради. Акмал Саидов давлатнинг ОАВ фаолиятини мувофиқлаштириши барча давлатларда бор деб жавоб берди.\nЯна бир журналист «Ички цензурани йўқотиш учун ташқи цензурани йўқотиш керак» деган қизиқ тезисни илгари сурди. Қолганларга микрофон тегмади, вақт етмади.\nТез орада журналистлар ва блогерлар учун муҳокама портали очилиши ва ўша ерда бемалол фикр алмашиш имконияти яратилиши ваъда қилиниб, тадбирга якун ясалди.\nМодератор Шерзод Қудратхўжаев жонли эфир узиб қўйилишига сабаб қилиб регламентни ва эфир учун олинган вақт тугаганини айтди («Youtube»га тўғридан тўғри трансляцияни улаб қўйиш мумкин эди, масалан).\nШахсий фикрим: модератор тадбир регламентини ва унга ажратилган вақтни аввалдан билар эди. 2 соатлик тадбир учун 12 та(!) спикер чақириш мақсадга мувофиқмиди? Хушнуд айтганидек, расмийлар узоқ гапиришлари тўғримиди? 2 соат маърузалар ва 20 дақиқа саволлар – бу мувозанатсизлик, ҳар ҳолда.\nСўз эркинлиги учун қилинган ишларни ва бўлаётган ўзгаришларни мен шахсий тажрибамдан кузатиб келмоқдаман: 20 йилдан бери шунинг ичидаман. «Навоий 30»даги бош цензордан муҳр бостириб келинадиган замонлардан тортиб, бугун расмийларга тикка савол бериладиган даражагача – бари кўз олдимдан ўтди. Фикр айтиш эркинлиги бугунги даражада шахсан менинг тажрибамда, аввал кузатилмаган. Буларни эътироф этмай иложи йўқ. Айнан шу очиқлик ва эркинлик янги Ўзбекистоннинг халқаро обрўсини ҳам оширди.\nБироқ барибир бу кам, ОАВ ва блогерлар кўпроғини истайди, яъни соҳада ривожланиш динамикаси сусаймаслиги керак. Бугунгидек тадбирлар айнан шу муждани етказиш учун зарур.\nФақат уларни ниятларимиз самимий эканига саволлар қолдирмайдиган даражада ташкиллаштириш лозим.\nЖамият 03/12, 17:20


Евро-2016’дан кейин футбол бўйича Италия термаси бош мураббийи Вентура бўлади\n06:54 / 08.06.2016\nИталия футбол федерацияси (FIGC) президенти Карло Тавеккио Евро-2016 мусобақасидан кейин миллий терма жамоа бош мураббийи лавозимини "Торино" клуби бош мураббийи Жампьеро Вентура эгаллашини маълум қилди. Бу ҳақда La Gazetta dello Sport нашри хабар бермоқда.\nТаъкидланишича, 68 ёшли Вентура 1,3 миллион евролик маош билан икки йиллик шартнома имзолайди. Тавеккио, шунингдек, Вентура бу лавозимга "жамоаларни бошқаришдаги бой тажрибаси ва юқори маънавий сифатлари" сабабли танланганини қўшимча қилди.\nТерма жамоанинг амалдаги бош мураббийи Антонио Контенинг Италия футбол федерацияси билан шартномаси Евро-2016’дан кейин якунланади, шундан кейин у "Челси" клубига мураббийлик қилишни бошлади. Конте клуб билан 3 йиллик шартнома имзолаган.\nВентура мураббийлик фаолиятини 1976 йилда "Сампдория"нинг ёшлар жамоасида ишлашдан бошлаган. Шундан кейин у "Венеция", "Лечче", "Сампдория", "Удинезе", "Наполи" каби клубларга мураббийлик қилган. У энг узоқ вақт, яъни 2011 йилдан 2016 йилгача "Торино"га мураббийлик қилган. Вентура клубга Италиянинг олий дивизионига чиқишида ёрдам берган.


Department of Informatics and Biophysics – of Tashkent Medical Academy\nҲурматли Академия ўқитувчилари ва талабалари!\nБизнинг Академия мамлакатимизнинг йетакчи олий ўқув юртларидан бири ҳисобланади. Мактабимиз соғлиқни сақлаш соҳасидаги мутахассисларни энг юқори даражада тайёрлайди.\n«Информатика ва биофизика» Тошкент тиббиёт академиясининг этакчи кафедраларидан биридир. Кафедрада келажак шифокорлар компютер фанлари ва ахборот технологиялари, биофизика ва тиббиёт ускуналарини ўрганадилар.\nМаълумки, ХХИ аср интеллектуал бойлик асри ҳисобланади. Дунё ривожланишидан ташқарида қолмаслик учун билимга интилиш керак. Замонавий шароитда илм-фан ривожидан муваффақиятли гапириш мумкин эмас.\nКафедра шунингдек, илм-фанни ривожлантиришга ҳисса қўшиш имконини беради. Кафедрада докторлик диссертациялари – ўз соҳаларида этакчи мутахассислар мавжуд.\nКафедрада талабаларнинг илмий ишларига катта эътибор қаратилмоқда. Улар «Камолот» ёшлар ташкилоти томонидан ташкил этилган «Келажак овози» танловида бир неча маротаба совринли ўринларни қўлга киритдилар.\nКафедра сайти, сиз ходимлар ҳақида маълумотни топишингиз, ҳикоялар бўлимини ўқиб, бўлимимизда ўрганилган мавзулар ҳақида батафсил маълумот олишингиз мумкин. Бундан ташқари, биз тадқиқот фаолияти, фото-видео галерея, Э-журнал, экраннинг ишлаши бўйича батафсил ҳисоботимиз мавжуд. Маълумот уч тилда тақдим этилади.\nСизга муваффақиятлар тилаймиз ва бизнинг сайтимизга қизиқишингизни кутмоқдамиз.\nИнформатика ва биофизика кафедраси илмий ва структур базаси Республикадаги етакчи тиббиёт олий ўқув юрти ҳисобланган Тошкент тиббиёт академиясининг 2-ўқув биноси, 4-қаватида жойлашган.\n> Касбий таълим (Тиббий-педагогика иши);\n> Олий маълумотли ҳамширалар;\n> Дарс жадвали;\n> ОН/ЯН саволлари;\n> Вазиятли масалалар;\n> Тест саволлари.\n> Амалий машғулотлар;\n> Ўқув-услубий мажмуалар;\n> Ўқув қўлланмалари;\n> Илмий мақолалар;\n> Илмий тезислар;\n> Ўқув-услубий мажмуалар/дастурлар;\n> Чоп этилган дарсликлар ва қўлланмалар.\n> Амалий кўникмалар рўйҳати;\n> Тиббиёт техникалар;\nКафедрада мавжуд тўгараглар\nТошкент тиббиёт академиясида Информатика ва биофизика йўналишига катта қизиқиш билдираётган талабаларимиз учун бизда махсус тайёрлов курслари мавжуд бўлиб, бу ерда келажакда етук мутахассис бўлиб етишиш истагида бўлган талабаларимизга чуқурлаштирилган қўшимча дарслар олиб борилади, улар ҳақидаги батафсил маълумотлар ҳақида қуйида келтирилган.\nТўгарак ҳақида батафсил маълумот\nFront page uz\nМаънавий-маърифий ишлар (31)\nToshkent tibbiyot akademiyasi Onlayn olimpiada kunlarini eʼlon qiladi!\nЯпониянинг Нагоя университети профессори Хироши Аманонинг маърузаси бўлиб ўтди\n1-декабрь Халқаро ОИТС га қарши курашиш куни


Хонанда Наргиз Зокированинг хонадонидаги жанжалга полиция аралашди » Ўзбекистон янгиликлари – Zamin.uz\nНаргиз Зокированинг собиқ турмуш ўртоғи Филипп Бальзано АҚШда қамоққа олинди, деб хабар берди “Darakchi” нашри.\nНаргиз Зокированинг айтишича, уларнинг ажралишларига иқтисодий келишмовчиликлар сабаб бўлган. Наргиз Зокированинг олдинги оиласида ҳам фарзандлари бор. Ўғли Ауэлнинг маълумот бершича, ўгай отаси Филипп Бальзано онасини ўлдириш билан қўрқитиб, турли таҳдидли, ҳақоратли СМС хабарларни жўнатган. Шундан кейин йигит уни полицияга берган. Нью-Йорклик ҳуқуқ-тартибот ходимлари уни дарров қўлга олган. Хонанданинг сўзларига қараганда, Филипп штатнинг “Order of protection”, яъни ўгай бола билан алоқада бўлиш қонунини бузганлиги учун жазога тортилади. Филипп яқин кунларда озод этилади, суд сентябрь ойида бўлиб ўтиши кўзда тутилган.\n22:25 “Кўк кит” асосчиси: “Қурбонлар – биологик чиқинди”


toshkent.uz Toshkent.Uz - Тошкентда ЙҲХБ Синовдан Ўтказаётган Body Camera Нималарда Ёрдам Беради?\nУшбу видео камера ходимнинг кунлик иш фаолияти, ҳайдовчилар билан ўзаро мулоқотини узлуксиз ёзиб боради. Камералар ягона бошқарув тизимига уланган бўлиб, марказий аппарат томонидан бошқарилади. ЙПХ ходимининг камера ёзувини тўхтатиб қўя олмаслиги, қайд этилган тасвирни ўчира олмаслиги тизимда коррупциянинг олдини олишга, вазиятларни ҳаққоний ўрганиш ва адолатли чора-тадбирлар кўришга ёрдам беради.\nУшбу замонавий ускуна синовдан ўтган тақдирда, улардан соҳада кенг фойдаланиш кўзда тутилган.\nЭслатиб ўтамиз, аввалроқ Тошкентда ЙПХ машиналарида янги турдаги видео қайд этиш мосламаси синовдан ўтказилаётгани маълум қилинганди.\nПечать 30 Май 2018 Ўқилди: 414\nСайтда фойдаланувчилар сони: 318


"Аллоҳ таоло кўриб турибди!" | ukkosha.shosh.uz\nБош саҳифа » telegram » “Аллоҳ таоло кўриб турибди!”\nБир ота қизи билан бирга сафар қилаётган эди. Улар бир узум боғи ёнидан ўтаётганларида, отанинг қалбида очкўзлик уйғонди ва бироз узум ейишни хоҳлаб қолди. Шундай қилиб, у қизини бир жойга тургизиб қўйиб: “Қизим! Сен шу ерда туриб, уёқ буёққа қараб тур. Агар биров кела бошласа, дарҳол хабар бер”, деди. У узум узиш учун кетиб, эндигина узум новдаси ёнига етганида, қизи бақирганча: “Отажон! Отажон! Бизни биров кўриб турибди. Отажон! Отажон! Бизга биров қараб турибди”, дея бошлади. Шунда, ота қўрқиб ортига қочди. Қизининг ёнига келиб, уёқ буёққа қаради. Ҳеч ким йўқ эди. У: “Қизим, ким қараб турибди?” деб сўради. Қизи: “Отажон! Агар бирор банда кўрмаётган бўлса, у ҳолда бандаларнинг Роббиси Аллоҳ таоло кўриб турибди”, деди…\nҲазрат Мавлоно Зулфиқор Аҳмад Нақшбандий ҳафизаҳуллоҳ\nАввалги: Жума мавъизалари (аудио). Амаллар ниятга боғлиқ\nКейинги: Ёмонларда ҳам яхшилик бор


LIVE.#Yoshlar_sport_haftaligi: "Ёшлар спорт ҳафталиги" Амударё туманида (фото)- Kruz.uz\nLIVE.#Yoshlar_sport_haftaligi: "Ёшлар спорт ҳафталиги" Амударё туманида (фото)\n11:09, 02.11.2018 772 0 Ёшлар иттифоқи\n2018 йил 1 ноябрь куни Ўзбекистон ёшлар иттифоқи Амударё туман Кенгаши томонидан ёшлар айниқса банд бўлмаган ёшлар ўртасида спортнинг стол теннис, шашка, шахмат, валейбол турлари бўйича жами 4 та спорт мусобақаси ташкил этилиб, 110 нафар ёшлар (шуннан 69 нафари қизлар) жалб қилинди.\nЖумаладан, Амударё туман Халқ таълимига қарашли 16-сонли умумтаълим мактабида ўқувчи ёшлар ўртасида спортнинг шашка тури бўйича мусобақа ташкил этилиб, жами 26 нафар (15 нафари қизлар) ўқувчи ёшлар иштирок этди.\nАмударё туман Халқ таълимига қарашли 16-сонли умумтаълим мактабида ўқувчи ёшлар ўртасида спортнинг шахмат тури бўйича мусобақа ташкил этилиб, жами 14 нафар (6 нафари қизлар) ўқувчи ёшлар иштирок этди.\nАмударё туман Халқ таълимига қарашли 16-сонли умумтаълим мактабида ўқувчи ёшлар ўртасида спортнинг стол теннис тури бўйича мусобақа ташкил этилиб, жами 34 нафар (12 нафари қизлар) ўқувчи ёшлар иштирок этди.\nАмударё туман Халқ таълимига қарашли 16-сонли умумтаълим мактабида ўқувчи ёшлар ўртасида спортнинг валейбол тури бўйича мусобақа ташкил этилиб, жами 36 нафар (36 нафари қизлар) ўқувчи ёшлар иштирок этди.\n"Ёшлар спорт ҳафталиги"Амударё\nКоррупцияга қарши курашиш Бекниязов Баҳодир сак-массагетлар қабристони Корея киноси кунлари ҳайдовчилар Шуҳрат телефон устаси Солиқ билимдонлари-2016 Аллан автомобиль йўл


Чехия бош вазири 16 июлда “ҳақиқат”ни айтишини эълон қилди\n07:08 / 16.07.2021\nЧехия бош вазири Андрей Бабиш 15 июлда Twitter ва Facebook’даги саҳифаларида “Эртага ҳақиқатни айтаман” деган пост қолдирди. Бироқ сиёсатчи ушбу “сирли” постига ҳеч қандай изоҳ қолдирмагани сабабли ОАВда унинг аккаунти бузиб кирилган бўлиши мумкинлиги ҳақида гаплар оралади.\nNovinky нашри Бабиш атрофидаги яқин манбага таяниб, катта ҳарфлар билан ёзилган ушбу постни бош вазирнинг ўзи қолдирганини маълум қилган.\nНашрнинг таъкидлашича, Бабиш 16 июлда нимадир ҳақида эълон қилишни режалаштирмоқда. Бош вазир ижтимоий тармоқларда одатда аҳолининг коронавирусга қарши эмланиши билан боғлиқ янгиликларни қолдирган. Ҳозирда мамлакатдаги эмлаш жараёни унинг бошчилигида ўтмоқда.\nБу орада ижтимоий тармоқларда бош вазирнинг ушбу постига кинояли изоҳлар пайдо бўлган. Бу изоҳларнинг аксарияти мазмуни Чехия бош вазири “биринчи марта рост сўзлашга қарор қилгани ва шу сабабли ушбу ‘муҳим воқеа’ни эълон қилаётгани”дан иборат бўлган.\n11:33 / 12.07.2021\nЧехияда аёллар фамилияларини қўллашдан воз кечилди\n18:23 / 06.07.2021\nЧехиядаги биоёнилғи заводида портлаш содир бўлди\n22:46 / 28.06.2021\nРоссия ТИВ Чехиянинг Врбетицeдаги портлашлар учун компенсация талаб қилишини товламачилик деб атади


Рамазон ойида стадионларда мухлислар учун қўшимча қулайликлар яратилади\n10 май, 2018, 17:14\nЎзбекистон Республикаси Президенти Шавкат Мирзиёев БМТ минбаридаги нутқида бутун жаҳон жамоатчилигига ислом динининг асл инсонпарварлик моҳиятини етказишни Ўзбекистон энг муҳим вазифаси деб ҳисоблашини ҳам таъкидлаган эди.\nСаноқли кунлардан сўнг Ислом динининг муборак Рамазон ойи кириб келади. Шу муносабат билан аксарият стадионларда мухлислар учун Рамазон ойи муносабати билан махсу қулайликлар яратилмоқда. Жумладан, “Локомотив” стадионига ташриф буюрган футбол мухлислари 4 сектор олдидан алоҳида ажратилган жойда намоз ибодатларини бажаришлари ва намоз таҳоратини олиш хоналари ташкил этилади.\nЭслатиб ўтамиз, “Локомотив” – “Бухоро” учрашувига кириш бепул. Чипталар “Локомотив” стадиони кассаларида тарқатилади. Ўйин 11 май куни соат 20:30да бошланади. Барча футбол ишқибозларнинг оилавий ташрифини кутиб қоламиз.


20:01 / 12.05.2022\nUzAuto атроф-муҳитни асраб-авайлаш зарурлигини англаган ҳолда, 2021 йил декабр ойининг биринчи кунларида Жиззах вилоятининг чўл ҳудудида таркибий тармоқ корхоналарининг 1500 нафардан ортиқ ходимлари билан янги яшил ҳудуд барпо этди. 103 гектар ер майдонда сўнгги 5 ой ичида маҳаллий иқлим шароитига мос келувчи 60 мингдан ортиқ дарахт кўчатлари – булар япон сафораси, катальпа, павловния, қарағай, чинор ва шу каби манзарали туп дарахт кўчатлари экилди.\nМазкур лойиҳа Президент Шавкат Мирзиёев ташаббуси билан республика миқёсида ўтказилаётган “Яшил макон” умуммиллий лойиҳаси доирасида, шунингдек, Айдар-Арнасой кўллар тизимининг биологик ресурсларидан оқилона фойдаланишни таъминлаш ва туризмни ривожлантириш давлат дастури асосида амалга оширилмоқда.\nШуни алоҳида таъкидлаш жоизки, бошқа ташкилотларнинг кўкаламзорлаштириш дастурини амалга ошириш учун олиб борилган ўрганиш ишлари натижасида тарқоқ томорқаларда экилган кўчатлар катта эҳтимол билан қаровсиз қолиб кетиб, нобуд бўлиши ҳолатлари аниқланди. Суғориш тизими ва доимий парваришлаш билан марказлаштирилган боғнинг барпо этилиши экологияни яхшилаш муаммосининг энг самарали ва аниқ ечимидир.\nАйдар-Арнасой тизими кўллари қирғоғида жойлашган сунъий ўрмон парки дам олиш кунларида маҳаллий аҳоли табиат қўйнида ҳордиқ оладиган жозибали туристик маскан бўлади. Кейинчалик парк ҳудуди ободонлаштирилган пляж, спорт майдончалари ва бошқа иншоот объектлари билан тўлдирилади, бу эса, уни шубҳасиз, фаол дам олиш учун машҳур масканга айлантириб, минтақадаги экологик вазиятни яхшилаш имконини беради. Бундан ташқари, давлат-хусусий шериклик доирасида комплекснинг дам олиш инфратузилмасини яхшилаш учун қўшимча шароитлар яратилади.\nЯратилган ўрмон парки яқин атрофдаги аҳоли пунктларида яшовчи аҳоли учун доимий иш ўринлари яратиш имконини берди. Келгусида ёш дарахтларни парвариш қилиш мақсадида кўкаламзорлаштириш мутахассислари томонидан дарахтларни суғориш, парваришлаш бўйича мунтазам ишлар олиб борилмоқда.\nШунингдек, ҳудудни 24 соатлик қўриқлаш тизими ташкил этилган бўлиб, паркни чорва ҳайвонлари ва бузғунчиликдан ҳимоя қилади. Бундан ташқари, Жиззах вилоятининг қурғоқчил зонасида оазис яратадиган томчилатиб суғориш бўйича жиҳозлаш ишлари бошланди. Натижада бугун, кўчатлар экилганидан 5 ой ўтгач, қишдан омон қолгани ва тез орада Айдаркўл яқинида ям-яшил ҳудуд барпо этилиб, бу сўлим гўшалар янада обод бўлаётгани гувоҳи бўлмоқдамиз.\n20:00 / 16.05.2022\nБутун тармоқ назорат остида: UzAuto раҳбари Андижон вилоятидаги таркибий корхоналарнинг муаммоларини ўрганмоқда\n17:00 / 07.05.2022\nUzAuto Асакадаги Хожа Абдуллоҳ Туғдор мақбарасини тиклади\n20:00 / 27.04.2022\nЎзбек автосаноати рақобатга тайёрми?\n14:00 / 27.04.2022\nUzAuto Motors ишлаб чиқариш ҳажмини оширди: Президент топшириғи ўз вақтида бажарилмоқда


20.01.2021 17:32 0 1903\nИталия коронавирусга қарши вакцинани етказиб беришни кечиктиргани боис Американинг Pfizer фармацевтика компаниясини судга бермоқчи, деди Италиянинг минтақавий масалалар бўйича вазири Франческо Бочча. Бу ҳақда Rai News 24 телеканали хабар берган.\n«Биз Европа келишувларида эришилган муносабатларда мамлакатимизга нисбатан ҳурмат ва шаффофликни талаб қиламиз», — деди Бочча.\nСиёсатчи дори-дармон етказиб беришда огоҳлантиришсиз бир томонлама қисқартиришга йўл қўйиб бўлмаслигини таъкидлади.\nAввалроқ SARS-CoV-2 коронавирусга қарши вакцина ишлаб чиқарувчилардан бири бўлган Pfizer фармацевтика компанияси ишлаб чиқариш модернизация қилингунга қадар Европа мамлакатларига препарат етказиб берилиши камайтирилиши ҳақида хабар берган эди.\nФирма буни ишлаб чиқариш қувватини кенгайтираётгани, йилига 1,3 миллиард доза ўрнига 2 миллиард доза дори ишлаб чиқаришни режалаштираётгани билан изоҳлаган. Дастлабки маълумотларга кўра, вазият февраль ойида ўзгариши кутилмоқда.\nPfizer ва BioNTech компаниялари вакцина етказиб беришни камайтирганлигидан ғазабланган Дания, Латвия, Литва, Финляндия, Швеция ва Эстония Европа Комиссиясига хат юборишди. Улар Европа Иттифоқининг асосий ижро этувчи органини дори воситаларини етказиб беришда барқарорлик ва шаффофликка эришиш учун компанияларга босим ўтказишга чақиришди.\nИталия вакцина Европа коронавирус Pfizer\nКоронавирус Кеча, 12:06


18 Май 17:18\nNUR-SULTAN. Kazinform – Ўтган йилнинг мартидан бери биринчи марта мамлакат иқтисодиёти ижобий ва барқарор ривожланиш динамикасига ўтди. 2021 йил январь-апрель ойларида ижтимоий-иқтисодий ривожланиш кўрсаткичлари бунга тўлиқ асос беради, деб хабар беради Kazinform мухбири.\nҚР Миллий иқтисодиёт вазирлиги келгуси тўрт ой давомида ЯИМнинг 0,7 фоизга ўсишини башорат қилган эди. Бундан кўриниб турибдики, иқтисодий ривожланиш тез суръатлар билан ривожланиб бормоқда. Ҳақиқий секторнинг барқарор ўсиши бу ерда асосий омил бўлди. Тоғ-кон саноатини ҳисобга олмаганда, реал ўсиш 7,9% га этди.\nҚурилиш соҳасидаги ўсиш бундан ҳам тезроқ бўлиб, 12,5 фоизни ташкил этди. Ўсиш ахборот ва алоқа соҳасида 11,1 фоизни, ишлаб чиқаришда 7,7 фоизни, сув таъминотида 7,5 фоизни, электр энергиясида 5,3 фоизни ва қишлоқ хўжалигида 3 фоизни ташкил этди. Агар бир хил динамика сақланиб қолса, ушбу тармоқларнинг мамлакат ялпи ички маҳсулотидаги улуши ортиши ва иқтисодиётнинг диверсификациясини тезлаштириши мумкин.\nЭнг муҳими, пандемия чекловларига қарамай, мутахассислар ишлаб чиқариш саноати сўнгги 10 йил ичида энг юқори ўсишни кўрсатганидан мамнун. Бу соҳанинг рақобатбардошлиги ошганлигини англатади. Ялпи ички маҳсулотнинг ўсиши айниқса машинасозлик соҳасида юқори (20,6%). Хусусан, автомобилларни йиғиш соҳасида - ўсиш 25,4%. Бундан ташқари, қурилиш материаллари ишлаб чиқаришда 26,5%, кимё саноатида 11,2%, пластмасса буюмлар ишлаб чиқаришда 18,5%, фармацевтика саноатида 26,2%, кийим-кечак саноатида 23,6% ва мебел саноатида 19,5% ўсиш шаклланди.\n4 Қозондаги Қозоғистон Бош консули Татаристон Давлат маслаҳатчиси Минтимер Шаймиев билан учрашди\n5 Хива турк дунёсининг маданий пойтахти эканлиги тўғрисида сертификат тақдим этилди\n6 Тошкентда ДИИҲБ сайлов миссияси билан учрашув бўлиб ўтди


1. Халқ қабулхоналари ишончни қозона оляптими?\n2. Наманган тумани ҳокими ўзгарди\nСадриддин Зокирович Мўминов 1970 йилда Наманган вилояти Чортоқ туманида туғилган. Маълумоти олий, 1991 йили Тошкент халқ хўжалиги институтини молия-кредит йўналиши бўйича тамомлаган. Ўзбекистон Халқ демократик партияси аъзоси.\n3. "Наманган ҳақиқати" газетасига янги бош муҳаррир тайинланди\n4. Ўзбекистонда 1 февралдан қандай муҳим ўзгаришлар бўлади?\n5. 1 февралдан Ўзбекистонда нималар ўзгаради?\n2022 йил 1 февралдан кучга кирадиган мамлакатимиз қонунчиликдаги ўзгаришлар рўйхатини тақдим этамиз. Мазкур дайжест Ўзбекистон Республикаси Aдлия вазирлиги маълумотлари асосида тайёрланди.


Солиқ қарздорликларини ундириш чоралари кўрилмоқда\nСолиқ ва бошқа мажбурий тўловларни ундириш чораларини кўрилишини таъминлаш мақсадида Бош прокуратура ҳузуридаги Мажбурий ижро бюросининг Фарғона вилоят бошқармаси ва туман (шаҳар) бўлимлари томонидан солиқ идоралари билан ҳамкорликда ундириш чоралари кўрилмоқда.\nХусусан, жорий йилнинг 4 ойида иш юритувидаги 34 мингдан ортиқ 766,1 млрд. сўмлик ижро ҳужжатларидан давлат ижрочилари томонидан қарздорларнинг мол-мулкларини реализация қилиш, ундирувни уларнинг дебиторлик қарздорларига қаратиш ҳамда ҳисоб рақамларига инкассо топшириқномалари қўйилиши натижасида 5.525 та ижро ҳужжати бўйича 204,4 млрд. сўм амалда ундирилди.\nҲозирда қолдиқ ижро ҳужжатларини ижросини таъминлаш мақсадида, қарздорларнинг банкдаги барча ҳисоб рақамларига банд солиниб, қиймати 29,8 млрд. сўм бўлган 42 та мол-мулклар электрон онлайн-аукцион савдоларига қўйилган.


Асад Асил. Топтаганга тоғ чидамас (2000) | www.ziyouz.uz\nБош саҳифа МатбуотМустақиллик матбуотиАсад Асил. Топтаганга тоғ чидамас (2000)\nАслида халқ орасида бу ибора: “Ётиб еганга тоғ ҳам чидамас” , деб юритилади. Қаёққа қарамайлик, Аллоҳ яратган наботот оламини, дориворлару табиат бойликларини ўз билганларича босиб – янчиб, очофатларча топтаб ўзлаштиришларнинг гувоҳи бўлмоқдамиз. Шундай ёвузликларга ўзларини ураётганларнинг деярли барчаси табиблик ниқобини кийиб олишган. Қайси ўт қандай дардга даво бўлишини ўзларича эринмай тушунтирмоқчи бўлишади, шу каби йўллар билан мижоз ахтаришади. Нима бўлса бўлсин, уларга деса ҳамма ёққа ўт тушиб кетса ҳам кундан-кунга мўмайроқ пул топсалар бас. Ишлари юришгани сайин эса қиру адирлар, тоғу тошлардаги шундоқ ҳам камайиб қолган дориворларни баттарроқ қийратишга киришадилар.\nАллоҳнинг ўзи юқтирган чин табиблар азал-азалдан халқ орасида яшаб, барчанинг хизматини қилган ва ҳурматини қозониб келган. Уларнинг давомчилари ҳозир ҳам бор. Улар ўз қадр-қийматларини яхши билишади, иззат нафси ва ғурурини бировга оёқости қилдириб қўйишмайди. Чунки, юқорида айтганимиздек, уларга юксак хислат ва иқтидорни аввало Аллоҳнинг ўзи юқтирган, қолаверса, Луқмони Ҳакимдан тортиб шу пайтларгача яшаб ўтган табобат илми аҳлининг йўл-йўриқларини чин ихлос билан ўрганишган, улар қолдирган нодир китобларни астойдил ихлос билан ўқиб чиқишган…\nЙигирма беш-ўттиз йиллар муқаддам тошкентлик бир табаррук инсон бизни йўқлаб қишлоғимизга келган эди. Унинг яқин бир одами оғир бетоб экан, Оқтош томонларда машҳур табиб борлигини эшитиб, шул зотни топишга ёрдам берармикан, деган илинжда ташриф буюрибди. Мен ёшлигимда ишим тушган бир табибни – қўшни Сойлиқ қишлоғида яшаб ўтган Маҳаматкарим отани билардим. “Машҳур синиқчи” номини олган бу инсондан нажот тилаб бир Ўзбекистон эмас, қўшни давлатларнинг ҳамма тарафидан бирор жойи шикастланганлар мудом келиб туришарди. Бу галги меҳмонимиз ўша машҳур “синиқчи”ни эмас, шифобахш дориворлар билан даволовчи табибни излаб келган экан.\nШунда дадамиз жонимизга оро кириб, бу табиб ҳам Сойлиқ қишлоғида истиқомат қилиши, исми Шомирза ота эканлигини айтди-да, “Менинг номимдан салом айтинглар, биз у киши билан қадрдонмиз”, деб қўйдилар. Шомирза отани излай-излай, Қорақия тоғлари этагидаги боғида қаттиқ меҳнат қилаётгани устига бориб қолдик. Қийиқча билан пешонасини танғиб олган ўрта бўй, қорамағиз юзу кўзлари жиддий ва кескин боқувчи миқти жуссали Шомирза ота (Аллоҳ у кишини раҳматига олган бўлсин) дастлаб биз билан гаплашгиси ҳам келмади. Чунки шу даврларда обдан омади чопиб қолган атеистлар бу отани ҳам “обориб-обкелишган”. Роса жонига тегиб бўлган эканлар. Дадамнинг саломини айтганимиздан сўнг табиб отанинг рухсори юмшаб, шинамгина боғига олиб кирди. Буларни ҳикоя қилишдан муддао шуки, Шомирза отанинг боғи бошдан-оёқ доривор ўсимликлару кўркам дарахтларга тўла эди. Ҳатто Кавказ томонлардан атайдан олиб келиб ўстирилган шифобахш ўсимликлар ва бутасмионларнинг турларигача бор экан бу жойда. Ота-боболари таниқли табиб ўтган Шомирза ота ҳам ўз навбатида кўркам боғию, табобат оламидан ўзлаштирган барча сир-асрорларини ўғли Обиддинга мерос қилиб қолдириб кетди.\nБу каби табобат оламининг ҳақиқий табибларидан яна бир инсонни биламан. Тошкент тиббиёт олийгоҳини тамомлагандан сўнг табобат илми билан астойдил шуғулланган сижжаклик Аҳмаджон Мираҳмедов ҳам ўзига, илмига ишонган кучли табиблардан биридир. Иқтидорли бу инсон табобат илми даҳолари, хусусан, Абу Али ибн Синонинг шифокорликка оид асарларини обдан берилиб мутолаа қилган, изланиш ва интилишлардан ҳеч қачон чарчамайдиган табибдир. Шунинг учун ҳам нажот сўраб келганларни сира ноумид қилмай қатъий ишонч билан даволайди. Бўстонлиқ тумани бўйича мана шу саноқли инсонларгина ҳамма тан олган чин табиблар эди. Ҳозир-чи?! Кўчага чиқиб, таваккалига дуч келган одамни тутиб сўрасангиз, икки кишидан биттаси табиблик даъвосини қилаверади. Кошки эди, улар Шомирза ота, Аҳмаджон Мираҳмедовга ўхшаб ҳовлию томорқаларида ҳатто уйининг хоналарида хилма-хил дориворлар ўстириб беморларни даволасалар ва ортганини бозорларга олиб чиқиб пулласалар! Қаёқда дейсиз, илк баҳордан то атрофни қор босгунга қадар далаю тоғларни аямай ғорат қилишади, дориворларни обдан қийратишади, сўнг билиб-билмай уларни беморларга тавсия этишади… – Бунинг оқибатида юртимизда мавжуд бўлган доривор гиёҳлар кескин суръатда камайиб, турлари ҳам тезлик билан йўқолиб бормоқда. Масалан, анча йиллар аввал ҳаммаёқни тутиб ётадиган исириқ, эрмон, марвартак, чойўт, бўзноч каби айримларини умуман топа олмайсиз. Уларни эндиликда тоғнинг энг хилват жойларида учратиш мумкин.\nТабиат муҳофазасидек ўта масъулиятли вазифани ўз зиммаларига олган қатор-қатор идоралар, уларда хизмат қилаётган юзлаб назоратчилар нима учун бу каби тартибсизликларни тартибга солмаяптилар?! Табиат муҳофазасига тегишли бир ташкилотга баҳор чоғида кетаётган эдик, у ердаги назоратчиларнинг қаёққадир шошилинч жўнаётганларига йўлиқдик. “Йўл бўлсин?” дедик уларга. “Доривор гиёҳларни топтаб олиб келиб сотувчилар бозорларни тўлдириб юборишибди, шуларни бир тартибга солиб қўяйлик…”\nАжабо, фақат бозорни тергаш орқали бирор натижага эришиш, ҳаммаёққа изғиб юрган юзлаб табиат кушандаларини тартибга солиш мумкинмикин?! Ўнлаб ташкилотларнинг идораларида ўтирган табиат ҳимоячиларининг қўлларидан келган энг зўр иш шу бўлдими?! Улардан ташқари, ҳамма қишлоқ ва аҳоли яшайдиган жойлардаги ҳудудларда эгалик қилаётганлар, бевосита табиат бағрида фаолият олиб бораётган миллий боғ, ўрмон хўжаликлари каби жамоаларнинг аъзолари ўзларига тегишли майдонларда нега тартиб ўрнатмайдилар?!\nЁки бўлмаса бу ишларнинг келажакдаги хунук оқибатларини инобатга олиб атроф-муҳит муҳофазаси, айниқса, доривор гиёҳларнинг бутунлай нобуд қилинаётганига қарши кескин чоралар кўрилармикин?! Бу томонлари, энди, табиат муҳофазасининг мутасаддилари эътиборларига ҳавола.\n“Қишлоқ ҳаёти” газетаси,\n2000 йил 28 апрель сони.\n← Аввалги Аввалги Асад Асил. Тоза сув, тоза ҳаво – соғлом муҳит (1999)\nКейинги → Кейинги: Асад Асил. Хонбалиқлар, шоҳбалиқлар… қани (2000)


OzodTarmoqнинг бугунги сонида блогер Анвар Назир 29 сентябрда ўз Facebook саҳифасида эълон қилган пост эътиборингизга ҳавола қилинади. Матн таҳрирсиз берилмоқда. Стилистика ва имло муаллифники.\nБошкентга келган одам шу юртнинг бошкентими бу деган савол беради. Ўзбек тарихида ўчмас излар қолдирган жадидлар, «босмачилар», мухториятчилар, соғунийлар, мирабдуллаевлар, парфийлар -булар номи билан на бир кўча, на бир бекат номлаган, на бир буларга бағишланган музей бор.\nБирор бир ёдгорлик ҳам йўқ. Бирор бир мамлакатда бунақасини учратмайсиз. Мисол Жиззаҳда марказий боғда 1916 йил Туркистон қўзғолони қатнашчиларининг норасмий, оммавий қабри бор.Шу жойда бир кичик ёдгорлик ўрнатиш муаммоми?\nҚўқонда Туркистон Мухториятига оид кўчалар, бинолар бор аммо бирор бир ном шу сана билан боғлиқ абадийлаштирилмаган.\nСоветни ўлиб севган нусхалар «бу тарих, уни ўзгартириб бўлмайди, буни ўчириб бўлмайди..» деб гапиришни севишади. Лекин жадидлар, «босмачилар» Мухторият, 1916- йил Қўзғолони - булар ҳам тарихимиз, буни ҳам ўчириб бўлмайди, буни ҳам ўзгартириб унутиб бўлмайди!\nЁки тарих бугунги тизим учун гипермаркетми? Истаган тарих саҳифасини олишади, истамагани танимай юришадими?\nБунақа танлов тагида сиёсат бор, асли мана шуни тарихни сиёсатлаштириш деб аташади! Одам бу ҳақида ёзавериб чарчади, давлат нима демоқчи бу билан? Мустамлакачиликни тиклаш бу.\nАвлиё Георгийни эса давлат энди ёдгорлик кўринишида абадийлаштирди....етиб келдик.....